Қорақалпоғистон жанубидаги Тўрткўл шаҳрининг Ибн Сино маҳалласи аҳли газ таъминотидаги узилишларга норозилик билдириб, 19 декабрь куни Нукус-Тошкент автомагистрал йўлини бир неча соат давомида тўсиб қўйди.\n“Қўшни маҳалладаги аёллар асфалтга ётиб олиб, йўлда жонли тўсиқ ясади”, - деди воқеа гувоҳларидан бири.\nЮзага келган газ тақчиллиги тўрткўлликларни шундай норозилик чиқишига мажбур қилган. Аксар қорақалпоғистонликлар қиш мавсумида бу каби ҳолатнинг сурункали муаммога айланиб бораётганлигини айтади.\n“Газ йўқлигидан қозон ўчоқда овқат пиширяпмиз. Уйимизни ўтин ёқиб қиздирамиз”, - дейди норозиликда қатнашган аёллардан бири.\nСўнгги ҳодиса газ ва электр тақчиллиги юзасидан кузатилаётган илк норозилик чиқиши эмас. Ўтган ой охири ва шу ой бошларида ҳам Қорақалпоғистонда бу каби чиқишлар бир неча бор бўлиб ўтган.\nЎзини Абдулла деб таништирган йигитнинг айтишича, маҳаллий аҳолини норозиликка чиқишга ундаган нарса фақат газ, электр тақчиллиги бўлмаган.\n“Улар ун ва ўсимлик ёғи нархи қимматлигига ҳам норозилик билдирди”, - дейди Абдулла.\nВоқеа гувоҳларидан бирининг сўзларига кўра, асосан аёллар ва ёш болалардан иборат ўнлаб намойишчи маҳаллий расмийларни одамларнинг тақдирига бефарқликда айблаган. Тўрткўл ҳокимлиги вакиллари келиб, уларнинг талабини бажаришга ваъда бергандан сўнггина норозилар тинчиган.\nШу ой бошларида Хоразмнинг Туркманистонга чегарадош Шовот туманида яшовчи бир гуруҳ аҳоли ҳам норозилик билдириб, Шовот яқинидан ўтувчи автомагистрални тўсиб қўйганди.\nЮзага келган газ ва электр таъминотидаги сурункали узилишлар билан боғлиқ тартибсизликлар шу ҳафта Андижонда ҳам кузатилган.\n“Фарғона.Ру” ахборот агентлиги мухбирининг хабар беришича, Андижон шаҳридаги кичик даҳалардан бирида дарғазаб аёллар газ идораси ходимини дўппослаган. Бунга аҳоли қишнинг совуқ кунларида газ, электр энергиясиз яшаётгани сабаб бўлган. 10-15 аёл газ йўқлиги, чироқ тез-тез ўчаётгани ҳақида ўзаро можаро қилиб турган пайтда газ идораси ходимидан яқин кунларда муаммо ҳал бўлмаслигини эшитиш уларнинг сабр-косасини тўлдирган ва йигит дўппосланган. Можарога аралашган эркаклар газ идораси ходимини аёллар қўлидан аранг ажратиб олишга муваффақ бўлган.\nЎзини Дилшодбек деб таништирган андижонлик йигит шу воқеадан кейин ҳам газ ва электр муаммоси ҳал этилмаганини маълум қилди.\n“Ҳозир қишлоқларда кўпроқ чироқ ўчиб қоляпти. Газ пасайиб кетяпти. Одамлар совуқ қотяпти. Уларнинг ёш болалари бор, қариялар бор”, - деди Дилшодбек.\nЎзбекистон Марказий Осиё минтақасида Туркманистондан кейин иккинчи йирик газ захираларига эга. Бироқ Ўзбекистон ўз газининг катта қисмини қўшни давлатларга экспорт қилади ва газ мамлакатга нақд валюта тушуми келтирувчи манбалардан бири ҳисобланади.\nМутахассислар газ экспортининг айнан қиш ойларида кучайиши маҳаллий истеъмолда узилишларга сабаб бўлаётганини таъкидлайди.\nАммо маҳаллий эксперт Комрон Алиевнинг билдиришича, экспортдан ташқари Ўзбекистоннинг ўзида қолаётган газ ҳам мамлакат аҳолисига етиб ортади.\n“Шундай экан, бу муаммо сабаблари Ўзбекистонда одамлар эҳтиёжига иккинчи даражали нарса деб қаралиши билан боғлиқ”, - дейди К.Алиев.


Коронавирусдан тўққизинчи ўлим ҳолати қайд этилди — Review.uz\nКоронавирусдан тўққизинчи ўлим ҳолати қайд этилди\n29 апрель куни тошкентлик 61 ёшли бемор ўткир респиратор дисстрес синдром, ўткир нафас етишмовчилиги, ўпка-юрак етишмовчилигидан вафот этди.\n1959 йилда туғилган пойтахтлик Г. шу йилнинг 15 апрель куни Республика шошилинч тиббий ёрдам илмий марказига бош мия қон айланишининг ўткир бузилиши (инсульт) билан ётқизилган. Ўтказилган тезкор диагностик таҳлиллардан сўнг беморда “Covid-19” коронавирус инфекцияси ҳам аниқланган. Шундан сўнг, унга ихтисослашган тиббий ёрдам бериш мақсадида Тошкент тиббиёт академиясининг кўп тармоқли клиникасига оғир ҳолатда ўтказилган.\nБеморда бош мия қон айланишининг ўткир бузилиши, ўпканинг сурункали обструктив касаллиги, икки томонлама бронхопневмония, ўткир буйрак етишмовчилиги, гипертония каби қатор хасталиклар бўлганлиги сабабли даволаниш оғир кечиб, 14 кун сунъий нафас олиш аппаратида бўлган. Бундан аввал, яъни жорий йилнинг 2 февралида у илк бор бош мия қон айланишининг ўткир бузилиши (инсульт) ташхиси билан Республика шошилинч тиббий ёрдам илмий марказига ётқизилган ва даволаниб чиққан.\nМаълумот учун, Ўзбекистонда ҳозиргача коронавирус инфекциясидан 9 та ўлим ҳолати қайд этилди.\n15.01.2021 11:05 853


Mercedes Cup. Хачанов бу сафар ҳам Берреттинига ютқазди / Olamsport.com\nMercedes Cup. Хачанов бу сафар ҳам Берреттинига ютқазди\nТеглар : ТеннисБерреттиниХачанов\nРоссиялик теннисчи Карен Хачанов Германиянинг Штутгарт шаҳрида ўтказилаётган турнирдаги иштирокини якунлади.\nДунёнинг тўққизинчи ракеткаси бўлиб турган 23 ёшли Хачанов рейтингнинг 30-поғонасидан жой олган италиялик Маттео Берреттинига имкониятни бой бериб қўйди. Бир соату 8 дақиқа давом этган баҳсда Маттео 6/4, 6/2 ҳисобида ғалаба қозонди.\nИталиялик ракетка устаси кетма-кет иккинчи маротаба ҳам Карендан устун эканлигини амалда исботлади. Энди Берреттини Mercedes Cup турнирининг чорак финалида америкалик Денис Кудлага қарши кортга чиқади.


2022 жылдың 19 мамыр 2022 09:37\nNUR-SULTAN. Kazinform – Қирғизистонда лицензиялаш талабларига жавоб бермайдиган 111 та хусусий клиникалар ёпилади, дейилади Қирғизистон Республикаси Соғлиқни сақлаш вазирлиги матбуот хизматида. Бу ҳақда Kazinform Кабар ахборот агентлигига таяниб хабар беради.\nМаълумотларга кўра, жорий йилнинг 6 апрель куни Соғлиқни сақлаш вазирлиги томонидан хусусий тиббиёт ташкилотларининг лицензиялаш талабларига мувофиқлигини текшириш бўйича комиссия тузилган. Мамлакатда жами 370 та клиника/кабинет текширилди.\nНатижада тиббий хизмат кўрсатиш учун махсус лицензияга эга бўлмаган ёки фаолияти лицензия талабларига жавоб бермайдиган муассасаларни ёпиш бўйича 111 та акт тузилди.\nИнфекцион назорат стандартларига риоя қилмагани учун 148 та хусусий клиника/кабинетга санитария-эпидемиология буйруғи ва жарима солинади. Давлат санитария-эпидемиология назорати марказларига чора-тадбирлар бўйича кўрсатмалар юборилди.\nБасты сөздер: Тиббиёт, Марказий Осиё,


Криштиану Роналду ҳақида сиз билган ва билмаган фактлар - Zamin.uz\n22:56 / 21.01.2015\nКриштиану Роналду ҳақида сиз билган ва билмаган фактлар\nПортугалия термаси ва “Реал” ҳужумчиси Криштиану Роналду кутилганидек 2014-йил якунлари бўйича “Олтин тўп” совринини қўлга киритди. Қуйида лауреатнинг таржимаи ҳолидан қизиқарли фактларни келтириб ўтамиз.\n— Оиладаги тўртинчи фарзандга унинг ота-онаси келишган ҳолда исм танлашган. Онаси ўғлига Криштиану деб исм қўйган бўлса, отаси - Рональд Рейган шарафига уни Роналду деб атаган экан. Отаси қирқинчи АҚШ президентининг сиёсий фаолиятига эмас, балки уни айнан Голливуддаги ижодий фаолиятига тан берганини кўп бора такрорлайди.\n— Ундаги ҳиссиётларга тез берилиб кетиш болалигиданоқ билиниб турарди. Онасининг эслашича, тенгқурлари Роналдуга “бақироқ” ва “митти асалари” деб лақаб қўйишган. Биринчи лақаб унинг жамоадошларининг ҳар бир ҳаракатини муҳокама қилиб қичқиришлари ва оддий хато учун ҳам бақириб йиғлайвериши учун қўйилган бўлса, иккинчисиги– меҳнаткашлиги, тинимсиз рақибларни довдиратиш учун амалга оширадиган турли финтлари сабаб эришган.\n— Криштианунинг “Спортинг”даги илк мураббийи Паулу Кардозунинг айтишича, у ўн бир ёшлигидаёқ такрорланмас жиҳатларни намоён эта бошлаган бўлиб, мунтазам равишда икки-уч рақибларни алдаб ўта оларди. Мутахассис, ўйиндан сўнг барча болакайлар унинг атрофига йиғилиб олишларига алоҳида урғу бериб ўтади. Чунки, Криштиану ҳар доим бошқалардан ажралиб турган.\n— Роналду ўсмирлик чоғида ўзи учун финтларни ўзлаштиришга алоҳида услуб ўйлаб топади. У спорт залида ҳар икки оёғига алоҳида оғир юк бериб, шундан сўнг дриблинг билан шуғулланарди. Португалиялик футболчи бу усул техникани ривожлантиришга катта ёрдам беради де ҳисоблар эди. Чунки, оғир машғулотдан сўнг оддий ҳолатда югуриш жуда осон бўлар эди-да.\n— 15 ёшида Криштиану юрак жарроҳлигини бошдан ўтказган. Тахикардия унинг профессионал фаолиятига нуқта қўйиши мумкин эди, лекин, “Спортинг” клуби врачларининг ўз вақтида қилган муолажалари фойда берди.\n“Ливерпуль” ва “Ювентус”ни четлаб ўтиш\n“Ливерпуль” нинг 2000-йиллардаги франциялик мураббийи Жерар Улье ўз интервьюларидан бирида португалиялик иқтидорни Алекс Фергюссондан аввалроқ пайқаганини айтади. Лекин унинг жамоаси таркибдаги муҳитни бузиб ёш футболчига у даражадаги катта маош бера олмаслигини билдирган экан. Роналду юлдузи А Сериясида порлаши ҳам мумкин эди. “Ювентус”нинг собиқ бош директори Лучано Моджи 2003-йилнинг ёзида португалиялик футболчининг Туринга келишига бир баҳя қолганини айтади. Ўшанда, “Юве” ва “Спортинг” бартер асосида ўйинчи алиштирмоқчи бўлишади, лекин келишув якунланай деганда - чилилик Марсело Салас ўз фаолиятини “Ривер Плейт”да давом эттиришини билдирган. “Кекса Синьора” эса Криштиануни тўла ҳолдаги трансферини сотиб олишни истамаган экан. Аммо, “Манчестер Юнайтед” клуби ўз тарихидаги илк португалиялик футболчи бўлган 18 ёшли Роналдуга 12 млн, фунт тўлашга уялмади. Криштиану “Жозе Алваладе” стадионини очилиш маросими муносабати билан “Спортинг”га қарши ўтказилган ўртоқлик учрашувида “қизил иблислар”ни мафтун қилиб бўлган эди. Фергюсонни эслашича, ўша ўйиндан бир неча кундан сўнг, жуда кўп шогирдларидан иборат делегация унинг олдига келиб - “ўша ғалати йигит” билан шартнома имзолашни илтимос қилишган.\n2003 – йили Роналду “Манчестер Юнайтед” ўйинчисига айланади. Фергюсон янги футболчига клубнинг Брайан Робсон, Жорж Бэст, Эрик Кантона, Дэвид Бэкхем ва бошқа афсоналари тўп сурган еттинчи рақамни бериш керак, деб туриб олади. Шотландиялик мураббийнинг фикрича, “қизил иблислар” учун алоҳида деб аталадиган рақам ёш футболчининг ўзини етакчи сифатида қабул қилишига туртки бўлиши керак эди. Криштиану эса, аввалига “Спортинг” сафида ўйнаган 28 рақамини беришларини сўрайди.Чунки, у жамоага келибоқ бу даражадаги маъсулият эгаси бўлиб қолишни истамаган. Бош мураббий ўз айтганини қилди. Кейинчалик Мадриднинг “Реал” клубидан афсонавий Рауль кетганидан сўнг еттинчи рақамни ўзи сўраб олган.\nЎз мақсади йўлида ҳайрия ишларини бажариш - Роналдунинг ажралмас фазилатидир. Ҳаммаси, унинг 2004-йилда телевизор орқали табиий офат туфайли ўз оиласини йўқотган болакайни Португалия термаси еттинчи рақамли кийимида кўрганидан сўнг бошланди. Криштиану фалокат бўлган жойга учиб бориб жабрланганларга моддий ёрдам берди ва шундан буён ҳайрия ишлари билан мунтазам шуғулланиб келади. 2012-йили Роналду ҳайрия аукционига ўз “Олтин бутса” совринини қўяди. Соврин 1,5 миллион еврога сотилгач, барча маблағни урушдан жабр кўрган фаластинлик болаларга жўнатади. Ўз ташқи кўринишига алоҳида эътибор қаратадиган Роналду донорлик қилиш мақсадида баданига татуировка ҳам чиздирмаган.\nМанба: interfutbol.uz / Stadion.uz “Замин” янгиликларини “Facebook”да кузатиб боринг\nЯнгиликлар » Спорт » Криштиану Роналду ҳақида сиз билган ва билмаган фактлар


Фахрийлар мамнун – Сурхон тонги\nБош саҳифа / Жамият / Фахрийлар мамнун\nДекабр 22, 2018\tЖамият Изоҳ қолдириш 1,052 Кўрилди\nФахрийларни қўллаб-қувватлаш “Нуроний” жамғармаси вилоят бўлимии томонидан нафақадаги пенсионерлар иштирокида мулоқот ташкил этилди.\nУнда сўз олган жамғарма вилоят бўлими раҳбари Муҳиддин Абдуллаев юртимиздаги ўзгаришлар ҳақида гапирар экан, фахрийларимизнинг бу борадаги ҳаётий тажрибалари ва ўгитлари ниҳоятда муҳимлигини таъкидлади. Хусусан, Президентимиз ташаббуси билан қабул қилинаётган давлат дастурлари, унинг жойлардаги ижросини таъминлашда кўпни кўрган, тажрибали фахрийларимиз кўмакдош бўлиши зарурлигини қайд этди.\n— Президентимизнинг Ўзбекистон Республикаси Конституцияси қабул қилинганлигининг 26 йиллигига бағишланган тантанали маросимдаги маърузаси менда ғоят катта таассурот қолдирди, — дейди меҳнат фахрийси Ҳумойиддин Шарафутдинов. — Маърузадаги ҳар бир сўз бевосита биз фахрийларга ҳам тегишли. Она юртимизнинг тараққиёти йўлида ҳамжиҳат бўлмоғимиз лозим. Айниқса, биз пенсионерларга кўрсатилаётган ғамхўрликлардан кўксимиз тоғдек кўтарилди. Келгуси йилдан бошлаб пенсия тўловининг юқори чегараси энг кам ойлик иш ҳақининг 8 бараваридан 10 бараварига оширилиши ва ишлаётган пенсионерларга пенсиялар тўлиқ миқдорда тўланиши шубҳасиз катта воқеа бўлди. Муҳтарам Юртбошимиз ва ҳукуматимизнинг бундай эътиборига жавобан янада фаоллик кўрсатишимиз лозим.\n— Фахрийларимиз ҳам ёшлар таълим-тарбияси соҳасида белгиланган вазифаларни рўёбга чиқаришда ташаббускор бўлмоғи керак, — дейди меҳнат фахрийси Чори Жумаев. — Айниқса, халқимизнинг ҳуқуқий маданиятини оширишда жойларда, маҳаллаларда учрашув ва мулоқотларни кўпроқ ташкил этиб, жиноятчиликнинг олдини олиш, тўй ва маракаларни тартибли ўтказиш, ёшларни ёт ғоялар таъсиридан асраш, “Хавфсиз шаҳар”, “Хавфсиз ҳудуд” лойиҳалари ижросини таъминлашда жамоатчилик кўмагини кўрсатиш фахрийларимизнинг доимий фаолиятига айланиши даркор.\nАйтиш жоизки, бугун нафақадаги пенсионерларнинг ижтимоий муҳофазаси борасида қатор ибратли ишлар қилинаяпти. Уларнинг сиҳатгоҳларда дам олиши, саёҳатларга бориши учун қулайликлар яратилаяпти. Қолаверса, барча шаҳар ва туманларда нуронийларимиз учун замонавий бинолар қурилиб фойдаланишга топширилди.\nМулоқотда сўзга чиққан фахрийлар А.Ибрагимов, Ш.Абдураимов, О.Соатов, Ж.Каримов, А.Мавлонов, Р.Тўраев, Ю.Валиқулов ҳам жамият ҳаётидаги ишларда нуронийларимизни янада фаол бўлишга чақирди.\nМулоқотдан сўнг, фахрийлар ўртасида спортнинг шахмат, шашка, стол тенниси бўйича мусобақа ҳам ўтказилди.\nОлдинги Янги йилга туҳфалар\nКейинги Етакчи қандай сифатларга эга бўлиши керак?


Тикувчиликка "ўргатилган" ўқитувчи ва завучлар...\n“Шаҳарнинг Истиқлол маҳалласидаги эски уйлар бузилиб¸бу ердагиларга Хўжаобод йўлидаги Қозоқ маҳалладан коттеж уйлар қуриб берилди. Буларнинг кўпчилиги кам таъминланган оилалар. Шу оилаларнинг аëлларига ишлаб¸ қурилган уйларнинг ойлик ипотекасини тўлаши учун эски Шарқ кинотеатрини тикув цехи қилиб беришди. Эгаси бир тадбиркор йигит. Истиқлол маҳалладаги аëлларнинг кўпи цехга чиқмайди - кўчада сигарет¸ дори сотади улар. Цехдаги тикув машиналарининг кўпи бўш турганидан кейин¸ шаҳар ҳокими Раҳматуллаев¸ цехни тўлдиришни яна ўқитувчиларга юклади”¸ дейди таълим тизими расмийси шахси сир қолиш шарти билан.\nОзодлик бу иддаолар юзасидан изоҳ сўраб Андижон шаҳар ҳокимлигига мурожаат қилди. Ўзини ҳокимлик биноси “охранаси” ходими деб таништирган шахс¸ бутун бошли ҳокимлик биносида масъуллардан ҳеч ким йўқлиги – "ҳамманинг бугун (2 ноябрь ) тонгдан пахтага кетгани"ни билдирди.\nРаҳматуллаев ташаббуси туманларга кўчди...\nСуратдаги чойшаблар тахламидан¸ унинг "ярим соатлик ўқув семинари" эмаслигини англаш қийин эмас.\nИзбоскан туманидан келган видео\n“Кадрлар бошлиғи эътироз билдирган эди¸ Ғафуров болничнийда ëтган одамни ишдан бўшатди. Ҳозир ҳамма директорларни бу ҳақда оғиз очсанг¸ ҳайдайман¸ деб огоҳлантирган¸ ҳамма қўрқиб қолган. Эртага текширув келса¸ булар қўрққанидан "бизни ҳеч ким мажбурламади" дейишга тайëр бўп турибди”¸ дейди Избоскандаги мактаб директорларидан бири.\n"Тикув цехида ўтказилган ўқув машғулоти"\n- Сиз айтган маълумотни ўрганиш учун вазирлигимиз қошидаги Назорат-ҳуқуқий инспекциямизга берамиз. Улар буни ўрганиб¸ кейин хулосасини билдиради. Бунга қанча вақт кетишини билмайман¸ деди вазирлик матбуот хизмати расмийси.\n"Ўқитувчининг дам олишга ҳаққи борми?"\nПрезидент Шавкат Мирзиëев Оққўрғон воқеаси ортидан 29 октябрь куни "барча даражадаги давлат ҳокимияти органлари раҳбарларининг мажбурий меҳнатнинг ҳар қандай шакл ва кўринишларига йўл қўймаслик борасидаги жавобгарлигини ошириш тўғрисида фармон қабул қилди".\nБош вазир ўринбосари Зойир Мирзаев ишдан олинган расмий ҳужжатда¸ президент матбуот хизматининг ëзишича¸ "Ўзбекистон Республикаси Бош прокурорига қишлоқ хўжалиги ишлари чоғида йўл қўйилган қонун бузилиш ҳолатлари юзасидан текшириш ўтказиш, Ўзбекистон Республикаси Бош вазирига, жойлардаги давлат ҳокимияти органлари ва хўжалик бирлашмалари раҳбарларига мажбурий меҳнатнинг барча шакл ва кўринишларига барҳам беришга қаратилган чора-тадбирларни самарали амалга ошириш бўйича топшириқлар берилган."


25 май 2022, Тошкент вақти: 14:57\nМосквадаги автобус йўналишлари 31 январ кунига белгиланган мухолифат норозилик намойиши сабаб ўзгартирилди.\nШаҳар марказидаги еттита метро бекати вақтинча ёпилиши айтилди.\n"Мосгортранс" хабарига кўра, 31 январ куни Алексей Навальнийни қўллаб-қувватлаш акцияси туфайли 24 та автобусларнинг йўналишлари ўзгартирилади.\nАвтобуслар ўзгартирилган йўналишлар бўйича "полициянинг махсус буйруғига қадар" қатновни амалга оширади.\nЎзгаришлар шаҳар маркази орқали эр усти транспортига таъсир кўрсатмай қолмайди.\nАйни пайтда Россия Ички ишлар вазирлиги 31 январ куни Москва метросининг еттита бекати кириш ва чиқиш учун ёпиқ бўлиши ҳақда маълум қилди.\nСоат 08:00дан бошлаб "Александровский Сад", "Охотний Ряд", "Театраьная", "Плошад Революции", "Кузнецкй Мост", "Лубянка", "Китай-Город" станциясининг кириш ва чиқиш қисмида ёпиқ бўлиши айтилмоқда.\nМухолифат етакчиси Алексей Навальний тарафдорларининг Россия бўйлаб навбатдаги норозилик намойиши 31 январ кунига белгиланган.\nЎтган шанба биргина Москвада 40 мингга яқин одам намойишга чиққан. Россия бўйлаб уч ярим мингдан ортиқ одам ҳибсга олинган эди.


Туғёнга кетишдан ҳазир бўлинг! – .:: Xadicha.uz\nҲар бир мусулмон уч хил туғёнга кетишдан ҳазир бўлсин! Бу туғёнга олиб борувчи сўзлар «мен», «меники», «ўзимники» сўзларидир. Ушбу уч калима сабабли Иблис, Фиръавн ва Қорунларга бало келган.\nИблис: (Сод сураси,76-оят).да\nФиръавн: (Зухруф сураси, 51-оят).\n«…ёки у билан бирга фаришталар ҳамроҳ бўлиб келса бўлмас эдими?!» демоқда.\nҚорун: «У менга ўзимдаги илм туфайлигина\nберилган», деган (Қасас сураси, 78-оят).\nУ (Қорун): «Менга у фақат ўзимдаги илм туфайлигина берилгандир», деди. У, албатта, Аллоҳ ундан олдинги асрларда ундан кўра қувватлироқ, ундан кўра кўпроқ (мол) тўплаганларни ҳалок этганини билмасмиди?! Гуноҳкорлардан гуноҳлари ҳақида сўраб ўтирилмас.\nДунёдаги кўплаб молу дунё соҳиблари каби, Қорун ҳам бойлигига ўз назари билан қарар эди. Бу молу мулк менга илмим туфайли берилди, мен ўзимдаги қобилиятни, илмни ишга солиб мол топдим, энди қандай қилиб сарфлашни ҳам ўзим биламан, деб ўйлар эди. Мусулмон бўлмаган бойларнинг барчалари доимо худди шундай ўйлайдилар. Шунинг учун ҳам улар туғёнга кетадилар, бошқалар устидан такаббурлик қиладилар. Ер юзида бузғунчилик этадилар.\nҚиссада тилга олинган Қорун ер юзида бузғунчилик қиладиган мулкдор бойлардан эди.\n«У (Қорун): «Менга у фақат ўзимдаги илм туфайлигина берилгандир», деди».\nЯъни, менга мол-дунё фақат илмим туфайли келди. Уни мен топдим. Сизларнинг менга молни қандай сарфлашим ҳақида маслаҳат беришингиз нимаси? Нима қилишни ўзим биламан.\nУнинг бу ғурури танқид қилиниб, унга ўзини сал босиб олиши, ўтган бойлар аҳволига бир назар солиши эслатилди.\n«У, албатта, Аллоҳ ундан олдинги асрларда ундан кўра қувватлироқ, ундан кўра кўпроқ (мол) тўплаганларни ҳалок этганини билмасмиди?!»\nУ ўзича, молу дунё билан хоҳлаган ишни қиламан, деб ўйлаётган бўлса керак. Йўқ, Аллоҳнинг иродаси билан Унинг азоби келганда, моли қанча кўп бўлмасин, ҳеч кимни ҳалокатдан тўсиб қола олмайди. Қорундан олдинги асрларда ўтган турли бойларни Аллоҳ таоло ҳалок қилган. Ўша бойлар Қорундан кўра кўпроқ молу мулк тўплаган эдилар. Аммо туғёнга кетиб, такаббурлик қилганлари учун ҳалокатга учрадилар. Уларни ҳалок қилган Аллоҳ Қорунни ҳам йўқотиши ҳеч гап эмас.\n«Гуноҳкорлардан гуноҳлари ҳақида сўраб ўтирилмас».\nҲа, Қорунга ўхшаганларни сўраб-суриштириб ўтирмай, ҳалок қилиб юборилаверади.\nислом билим юртининг 4-курс талабаси Саидхонбалова Робия


Бош сахифа > Фаолият > Соғломлаштириш > Беғубор болаликнинг завқли онлари\nБеғубор болаликнинг завқли онлари\n18.07.2018. Мамлакатимизда болаларни дам олдириш ва соғломлаштириш мавсуми ўзининг қизғин палласига етди. Бугунги кунга келиб, республика бўйича 1 минг 330 та оромгоҳда 246 минг 493 нафар бола соғломлаштирилмоқда.\nҚорақалпоғистон Республикаси ва Хоразм вилоятининг чекка ҳудудларида истиқомат қилувчи кам таъминланган оилаларнинг 3 минг 40 нафар фарзандлари Тошкент вилоятидаги «Сумча», «Бойчечак», «Меҳржон», «Автомобилчи», «Конструктор», «Автойўлсоз», «Тонг», «Зилола», «Машъал-Лидер» ва «Ғунча» оромгоҳларида ҳордиқ чиқарди. Шунингдек, 123 та «Меҳнат ва дам олиш» оромгоҳида 4 минг 766 нафар коллеж ўқувчисининг амалиёт ўташи билан биргаликда дам олиши ҳам ташкил этилди.\nБолаларнинг оромгоҳ ҳудудидан ташқарига чиқиши, тоғларга саёҳат уюштириши, умуман, дам олишини мазмунли ташкил этишга катта аҳамият қаратиляпти. Тўгарак хоналари, кутубхоналар ҳамиша гавжум. Маънавий-маърифий, спорт тадбирлари мунтазам равишда ўтказилмоқда.\nРеспубликамиз ҳудудида об-ҳаво ҳароратининг кескин кўтарилиши муносабати билан оромгоҳларда назорат янада кучайтирилиб, эҳтиёт чоралари кўриляпти.\nМавсумнинг қолган қисмида яна 301 минг нафардан зиёд боланинг дам олдирилиши кутилмоқда. Уларнинг қарийб 153 минг нафари стационар, қолгани эса кундузги оромгоҳларга жалб этилади.


Олимпия матбуот маркази террорчилик хавфи сабаб эвакуация қилинди / Olamsport.com\n08 авг 10:50\nОлимпия матбуот маркази террорчилик хавфи сабаб эвакуация қилинди\nТеглар : ОлимпиадаОАВРио\nРио-де-Жанейро шаҳрида жойлашган Рио 2016 Олимпия ўйинларининг бош матбуот маркази Бразилия полицияси томонидан эвакуация қилинди.\nРио‑де‑Жанейро полицияси журналистларни матбуот марказидан чиқариб юборган. Лекин бунинг аниқ сабабларини айтмаган. Германиянинг CDF телеканали хабарига кўра, ОАВ ҳодимлари тахминан 15 дақиқалардан сўнг яна матбуот марказига қайтиб, ўз ишларини давом этиришган.\nАввалроқ “Известия” нашри “Ислом давлати” террорчилари радиологик қуролдан фойдаланиш хавфи ҳақида хабар беганди. Халқаро атом энергияси агентлиги (МАГАТЭ) Рио телеканал 2016 ташкилотчиларига радиация даражасини ўлчайдиган мосламаларни тақдим этган.\nПариж-2024 Олимпия ўйинларига тайёргарлик бугундан бошланади 0\nЭркин курашчиларимизнинг Токио Олимпиадасига тайёргарлиги муҳокама қилинди ФОТОГАЛЕРЕЯ 0


Лотереяда иштирок этишнинг илк шарти: вакиллари дастурда қатнашиши мумкин бўлган давлатларда туғилган шахслар рўйхатдан ўтишга ҳақли бўлиши мумкин. Масалан, сўнгги беш йил давомида бу давлатларда туғилган умумий сони 50000дан ортиқ шахс АҚШга иммиграция қилгани аниқланса ёки АҚШ ташқи сиёсатига кўра тақиққа учраган мамлакат аҳолиси (ўша жойда туғилганлар) Гринкард имкониятидан фойдалана олмайди.\nШунингдек, номзод энг камида ўрта таълимни тамомлаган бўлиши ёхуд сўнгги беш йил давомида икки йиллик тайёрлов ёки тажриба талаб қилувчи фаолиятда икки йиллик иш тажрибага эга бўлиши сўралади. Жорий йилда Гринкард дастурига аризалар электрон шаклда www.dvlottery.state.gov веб-саҳифасида 3 октябрдан 7 ноябрга қадар қабул қилинади. Қонун рўйхатга олиш даврида ҳар бир шахс томонидан ёки унинг номидан фақат битта ариза топширилишига рухсат беради. Ариза тўлдирилгандан сўнг, тасдиқлов рақами ёки бошқача қилиб айтганда, Аризачи Мақомини Текшириш Функцияси (Entrant Status Check)га оид маълумотни чоп этиб олишингиз зарур. Бу қоғоздаги маълумот зинҳор ташлаб юборманг, зеро бу дастур натижасини текшириб кўришнинг ягона имконияти. Дастурда имкониятга эга бўлган номзодларнинг рўйхати расман 2018 йилнинг 1 май куни эълон қилинади. Давлат Департаменти биттадан ортиқ киритилган аризаларни аниқлаш учун мураккаб технологиялардан фойдаланади. Мурожаатчининг биттадан ортиқ топширган аризалари дастурдан четлатилади.\nБу саволга жавобни олдиндан аниқ билиб олиш зарур, чунки кўпчилик лоторея иштирокчилари ушбу дастурда ғолиб бўлиб, АҚШда кафолатланган виза, иш ўрни ва бошпана билан таъминланмаслигини, билиши лозим. Ваҳоланки, дастур мансуб иммигрантлар визаси учун ташкил этилган экан, ғолибнинг қўлга киритиши мумкин бўлган энг катта ютуғи - АҚШда яшаш резидентлигига эга бўлиш.


05:00 / 23.01.2017 2402 pdf Ўқиш режими + -\n61. Осмонда буржлар қилган ва унда чироқ ва нур сочгувчи ой қилган Зот баракотли-буюк бўлди.\nОсмондаги юлдузларнинг буржларини Аллоҳ яратмаса, ким ярата олар эди? Осмондаги чироқ–қуёшни Аллоҳ қилмаса, ким қила олар эди? Осмондаги нур сочиб турувчи ойни Аллоҳ яратмаса, ким ярата олар эди? Ана ўша нарсаларни яратган зот баракотли ва буюк бўлмаса, ким баракотли ва буюк бўла оларди?\nАллоҳ таоло кеча билан кундузни бири кетиб-бири келадиган қилиб қўймаса, ким буни қила олар эди? Ким ибрат олмоқчи бўлса, шундан ибрат олсин. Ким Аллоҳ берган неъматга шукр қилмоқчи бўлса, шунга шукр қилсин.\nБундан Роҳманнинг бандалари ибрат олади, бунга Роҳманнинг бандалари шукр қилади. Роҳманнинг бандаларининг сифатлари эса қуйидагича:\n63. Роҳманнинг бандалари ер юзида тавозуъ ила юрадиган ва жоҳиллар хитоб қилганида, «салом», дейдиганлардир.\nРоҳман васфли Аллоҳ таолонинг суюкли бандаси бўлиш учун инсон бир неча сифатларга эга бўлиши лозим экан. Ўша сифатлар ушбу ояти каримадан бошлаб суранинг охиригача санаб ўтилади.\n«ер юзида тавозуъ ила юрадиган...»\nРоҳманнинг суюкли бандаси бўлиш шарафига эришган инсон ер юзида камтарлик, содда ва мулойимлик билан юради. Унда такаббурлик, манманлик, ваҳшату даҳшат, турли сохта кўринишлардан асар ҳам бўлмайди. Шу билан бирга, бўшанглик, иродасизлик, беҳуда қисилиб-қимтиниш, ўзини пастга уришлик ҳам бўлмайди.\nАбу Ҳурайрадан розияллоҳу анҳу қилинган ривоятда қуйидагилар айтилади: «Расулуллоҳдан соллаллоҳу алайҳи васаллам гўзалроқ ҳеч нарсани кўрмадик. Гўё қуёш у зотнинг юзларида юргандек эди. Расулуллоҳ соллаллоҳу алайҳи васаллам тезроқ юрадиган бирор одамни ҳам кўрмадик. Худди ер у киши томон ўралиб келаётганга ўхшарди. Биз чарчаб қолардик, у киши бўлса, чарчамасдилар».\nҲазрати Али каррамаллоҳу важҳаҳудан ривоят қилинган ҳадисда эса: «Расулуллоҳ соллаллоҳу алайҳи васаллам худди тепаликдан тушиб келаётган одамдек ғоз юрар эдилар», дейилган.\n«...жоҳиллар хитоб қилганида, «салом», дейдиганлардир».\nЖоҳиллар доимо Роҳманнинг суюкли бандаларига гап отиб, турли машмашалар чиқаришга ҳаракат қиладилар. Аммо Роҳманнинг суюкли бандаларининг улар билан ади-бади айтиб ўтиришга вақтлари йўқ. Бефойда гап-сўзни ўзларига ортиқча биладилар. Шунинг учун жоҳиллардан қўрқадиган жойлари бўлмаса ҳам, уларнинг хитобига «салом» (омон бўл) деб жавоб айтадилар. Ёки ўзларига саломатлик келтирадиган бирор гап-сўз айтиб қўйиб, парво ҳам қилмай кетаверадилар.\n64. Улар тунларни Роббиларига сажда қилиб, бедор ўтказадилар.\nАрабларда кечани бедор бўлиб, ибодат билан ўтказишга «қиёмуллайл»–кечани тик турган ҳолда ўтказиш, дейилади. Кечаси туриб намоз ўқиш, Аллоҳга сажда қилиш улуғ ибодатдир. Ҳар бир инсон учун ўта зарур амалдир. Айниқса, кечанинг учдан бири қолганида бедор бўлиб, нафл намоз ўқиш улкан савоб ва чексиз хайр-баракага сабаб бўладиган ишдир. Ҳар бир мўмин банданинг кечаси таҳажжуд намоз ўқишга одатланиши зарурлиги Пайғамбаримиз соллаллоҳу алайҳи васалламнинг ҳадисларида қайта-қайта таъкидланган. Кечаси кам деганда саккиз ракат нафл намоз ўқиш яхши ишлигини уламоларимиз қаттиқ таъкидлаганлар.\n65. Улар: «Эй Роббимиз, Ўзинг биздан жаҳаннам азобини бургин, албатта, жаҳаннам азоби доимийдир.\n66. Албатта, у энг ёмон қароргоҳ ва турар жойдир», дейдиганлардир.\nМўминлар иймонларига, амалларига, кечаси бедор бўлиб намоз ўқиб сажда қилишларига ишониб қолмайдилар. Роҳманнинг суюкли бандалари доимо, ҳар лаҳзада Ундан жаҳаннам азобидан сақлашни сўраб илтижо қилиб турадилар. Чунки улар:\n«...албатта, жаҳаннам азоби доимийдир. Албатта, у энг ёмон қароргоҳ ва турар жойдир», дейдиганлардир».\nУлар жаҳаннам нима эканини жуда яхши тушунадиган ва бутун вужудлари билан чуқур ҳис этадиган кишилардир. Бу ҳислари уларни доимо ўша жаҳаннам азобига дучор этадиган ишларни қилмасликка ва доимо Аллоҳдан жаҳаннам азобини узоқ қилишни илтижо ила сўраб туришга ундайди.\nБу маънони Пайғамбаримиз соллаллоҳу алайҳи васалламнинг сифатлари ва суннатларида ҳам яққол кўрамиз. У зоти бобаракот доимо бу нарсадан Аллоҳнинг Ўзидан паноҳ сўрардилар. Ҳадиси шарифлардан бирида эса, мўминларга шом намозидан кейин «Аллоҳумма ажирна минан-нар», яъни, эй бор Худоё, мени жаҳаннам оташидан асрагин, деб етти марта айтишни ўргатганлар.\n67. Улар инфоқ қилганларида исроф ҳам ва хасислик ҳам қилмаслар. У иккиси ўртасида мўътадил бўлурлар.\nАраб тилида «инфоқ»–«нафақа» иборалари мол-пул сарфлаш маъносини англатади. Бизда бировга садақа қилиш, эҳсон қилиш маъносида ишлатиш одат тусига кириб қолганлиги оятни нотўғри тушунишга, хайр-эҳсон, садақа қилганда мўътадил бўлиши кераг-у, бошқа вақтларда нима қилса, ўзи билади, деган хаёлга олиб келмаслик лозим.\nМусулмон киши мол-пул сарфлашда доимо мўътадил бўлиши керак. Ҳеч қачон молу дунёни исроф ҳам қилмаслик керак ва ҳаддан ташқари хасис бўлиб, зарур жойга ва керакли миқдорда сарфлашдан бош тортмаслиги ҳам керак.\nИсломда шахсий мулкчиликка кенг йўл очиб қўйилган. Шу билан бирга, кишиларга шахсий мулкини ҳавои нафсига биноан тасарруф қилишига ҳам йўл қўйилмайди. Аввало, бу мулкни гуноҳ ишларга, ҳаром-харишга ишлатиш ман қилинган.\nШунингдек, молу мулкни беҳуда сарфлашга «исроф» номини бериб, мусулмонларни исрофдан қайтарган. Молу мулкини беҳуда, ноўрин сарфлайдиган одамни, «сафийҳ»–эси паст, дейилади. Ким сафийҳ бўлса, маҳкаманинг ҳукми ила унинг молу мулки тўхтатиб қўйилади. Керакли бўлганида, маълум миқдори берилади, қолгани сақлаб турилади.\nБу билан баробар, ўта хасис одамга қарши чора ҳам кўрилади. Бола-чақасидан, нафақасидагилардан қисиб, уларга ҳақлари даражасида сарф қилмаса, маҳкама ҳақларини олиб беради.\nИсрофгарчилик ва хасисликни танқид этиб қораловчи кўплаб ҳадислар келган.\nБешинчи сифат: Муваҳҳидлик–тавҳидчилик–ягона Аллоҳнинг ўзигагина сиғиниш, ундан бошқага илтижо қилмаслик сифатидир. Бу энг улуғ сифатдир. Бошқа олий сифатлар шундан келиб чиқади. Бу сифатсиз, бошқа сифатларнинг фойдаси йўқдир. Зотан, муваҳҳидлик сифати йўқ инсонда бошқа яхши сифатлар ҳам бўлмас.\nЯъни, Аллоҳга ширк келтирмаслар. Зотан, Аллоҳга ширк келтириш улкан зулмдир. Бу ишни қилган одамнинг Роҳманга бандалиги қолмас. Ягона Аллоҳнинг Ўзига илтижо қилганларгина Роҳманнинг суюкли бандалари бўла оладилар.\nРоҳманнинг суюкли бандалари:\nИнсон ҳаёти, ким бўлишидан қатъи назар, катта қийматга эга. Ислом ноҳақдан бир одамни ўлдиришни бутун инсониятни ўлдиришга тенглайди. Исломда ҳар бир инсон ўз жони омондалигига чуқур ишонган ҳолда яшамоғи керак. Бировни ноҳақдан ўлдирадиган одам Роҳманнинг суюкли бандаси бўла олмайди. Аллоҳ ҳаром қилган нарсани қилиб туриб, яна қандай унга суюкли банда бўлиши мумкин?!\nРоҳманни суюкли бандалари:\nЗинода ҳам моддий, ҳам маънавий равишда одам ўлдириш руҳи бор. Зинокорлар бола кўришдан қочадилар. Улар, айниқса, зинодан бола бўлиб қолмаслигига уринадилар. Бу эса, ўзига хос одам ўлдиришдир. Яъни, Аллоҳ фарзанд бериш учун ато этган имкониятни йўққа чиқарадилар.\nМаънавий жиҳатдан одам ўлдиришга келсак, зино кишиларда руҳни ўлдирувчи пасткашликдир. Ундан келиб чиқадиган оқибатлар зинокорларни ҳам, уларнинг қариндошлари, яқин кишиларини ҳам маънавий жиҳатдан қатл қилади. Албатта, бу ҳол ҳалол-ҳаромни фарқига борган, инсонлик қадрини тушуниб етган жамиятларда бўлади. Бу ишни қилган одамнинг эса, Аллоҳнинг суюкли бандаси бўлишини ўйлаб кўриш ҳам мумкин эмас. Фақат Аллоҳнинг суюкли бандаси бўлишликдан умидворларгина зино қилмайдилар. Ҳамда орзуларига етадилар.\nЯъни, Аллоҳга ширк келтирса, ноҳақдан одам ўлдирса ва зино қилса, гуноҳнинг уқубатига дучор бўлади.\n69. Қиёмат куни унинг азоби бир неча баробар кўпайтирилур ва у(азоб)да хор бўлиб абадий қолур.\nЯъни, юқорида айтиб ўтилган гуноҳларни қилган шахсларнинг азоблари қиёмат куни бир неча марта кўпайтирилади ва улар ўша азобда абадий хор бўлган ҳолларида қоладилар.\n70. Магар ким тавба қилса, иймон келтириб, солиҳ амал қилса, бас, Аллоҳ ана ўшаларнинг ёмонликларини яхшиликларга алмаштирур. Аллоҳ мағфиратли ва раҳмли бўлган зотдир.\nЮқоридаги оятдан, мазкур гуноҳларни ишлаганлар тамоман умидни узар эканлар-да, деган маъно чиқиб қолмаслиги учун ушбу оятда тавба эшиги доимо очиқлиги баён қилинмоқда. Ўша уқубатдан мустасно бўладиганлар ҳам бор экан. Ундай одамлар қаторига:\nИмом Табароний ривоят қилган ҳадисда айтилишича, «Абу Фарва Расули акрам соллаллоҳу алайҳи васалламнинг ҳузурларига келиб:\n«Айтинг-чи, бир одам ҳамма гуноҳларни қилган бўлса, каттаю кичигини қўймаган бўлса, тавба қилса бўладими?» деди. Расулуллоҳ соллаллоҳу алайҳи васаллам:\n«Исломга кирдингми?!» дедилар. У:\n«Ҳа!» деди. Расулулоҳ соллаллоҳу алайҳи васаллам:\n«Яхшиликларни қилавер. Ёмонликларни тарк эт. Аллоҳ сенга ҳаммасини яхшилик қилиб беради», дедилар. У:\n«Алдамчиликлариму фожирликларимини ҳамми?!» деди. Расулуллоҳ соллаллоҳу алайҳи васаллам:\n71. Ким тавба қилиб, солиҳ амал қилса, у, албатта, Аллоҳга (ҳақиқий) қайтиш ила қайтар.\nЁлғон гувоҳлик бериш улкан гуноҳ эканлиги бошқа оятларда ҳам кўп таъкидланган. Шунингдек, ҳадиси шарифларда қаттиқ қораланган. Пайғамбаримиз Муҳаммад соллаллоҳу алайҳи васаллам баъзи ҳолларда ёлғон гувоҳлик беришни Аллоҳга ширк келтириш билан бир жойда зикр қилганлар.\nТўққизинчи сифат: Беҳуда гап-сўз ва амаллар қаршисида ўз обрўйини сақлай билиш.\n«…беҳуда нарсалар олдидан ўтсалар, ҳурматларини сақлаган ҳолда ўтарлар».\nМусулмон одам ўзини беҳуда, фойдасиз гап-сўз ва ишларга овора қилмайди. Ундай гап-сўз ёки ишларда қатнашмайди, мабодо бошқалар томонидан бу нарса содир этиладиган бўлса, унинг олдидан ҳурматини сақлаб, обрў ва олижаноблик ила ўтиб кетади.\n73. Уларга Роббиларининг оятлари эслатилганда, у(оят)ларга гунг ва кўрлардек ташланмаслар.\nУшбу оятда Роҳманнинг суюкли бандалари бутпараст мушрикларга ўхшаб, ўзлари англамаган нарсага ёпишиб олмасликлари таъкидланмоқда. Мушриклар сохта худоларига худди кўр ва карқулоқдек билиб-билмай, кўриб-кўрмай, эшитиб-эшитмай ёпишиб оладилар. Агар улар «худо»ларининг нима эканлигини билганларида, кўрганларида ва эшитганларида, ҳеч қачон уларга ибодат қилмас эдилар.\nМусулмонлар эса, Роббилари каломи бўлмиш Қуръони Карим оятлари уларга эслатилганда, яхшилаб эшитадилар, англаб тушунадилар ва амал қилишга ўтадилар.\n74. Улар: «Эй Роббимиз, Ўзинг бизга жуфти ҳалолларимиздан ва зурриётларимиздан кўзимиз қувонадиган нарса ҳадя эт ҳамда бизларни тақводорларга йўлбошчи эт», дейдиганлардир.\nРоҳманнинг суюкли бандалари доимо жуфти ҳалолларидан ҳам, бола-чақаларидан ҳам кўзларини қувончга тўлдирадиган нарсаларни кўришни Аллоҳ таолодан сўраш билан бирга, унга ҳаракат ҳам қилишади. Ўз шахсларининг эса, тақвода бошқаларга ўрнак бўлиши учун тиришадилар.\n75. Ана ўшалар сабр қилганлари учун «ғурфа» ила мукофотланурлар ва унда табрик ва салом билан қаршиланурлар.\nЯъни, ана шу сифатларни ўзида ҳосил этиш ва сақлаб туришда сабр қилганлари учун Роҳманнинг севган бандалари «ғурфа» ила мукофотланадилар.\nАраб тилида олий мақом хос хонани «ғурфа» дейилади. Тафсирчи уламоларимиздан баъзилари ушбу оятдаги «ғурфа» сўзига, «олий даража», «жаннат», «жаннатдаги алоҳида хона» маъноларини беришган. Аслида, ҳаммасини қўшиб, жаннатдаги олий мақом хос хона, десак мақсадга мувофиқ бўлса керак. Роҳманнинг суюкли бандалари:\nЯъни, юксак ҳурмат ва эҳтиром билан кутиб олинадилар. Фаришталар уларни салом бериб қарши оладилар.\n76. Улар ўшанда абадий қолурлар. У қандай ҳам гўзал қароргоҳ ва манзилдир.\nЯъни, Роҳманнинг суюкли бандалари ўша ғурфада абадий қоладилар. Уларнинг ғурфа билан мукофотланишлари вақтинчалик эмас. У энг гўзал турар жой ва энг гўзал маскандир.\nСуранинг охирида яна Пайғамбаримиз соллаллоҳу алайҳи васалламга хитоб қилиниб, Аллоҳ учун одамлар ҳеч гап эмаслиги, аммо уларнинг илтижоларининг эътибори борлигини эълон этиш топширилади:\n77. Сен: «Агар дуо-илтижоларингиз бўлмаса, Роббим сизларга ҳеч қиймат бермас. Бас, батаҳқиқ, сиз ёлғонга чиқардингиз. Энди сизларга (азоб) лозим бўлур», деб айт.\nЯъни, эй Муҳаммад, одамларга агар ичингиздаги оз сонли мўминларнинг дуоси бўлмаганида, Аллоҳ таолонинг сизга парвоси ҳам бўлмас эди. Чунки Аллоҳнинг динини, Пайғамбарини ва Қуръонини ёлғонга чиқариб бўлдингиз. Шу қилганларингиз учун сизларга азоб лозим бўлади, деб айт.\nШайх Муҳаммад Содиқ Муҳаммад Юсуф, "Тафсири Ҳилол"дан\n05:00 / 23.01.2017 2245\n05:00 / 23.01.2017 2155\n3079 20:49 / 02.03.2018\n1449 14:45 / 05.05.2020\n3471 17:21 / 22.05.2018\n442 12:16 / 13 апрель\n57235 11:58 / 10.10.2018\n70999 11:56 / 10.10.2018\n1717 14:48 / 30 март


Украина Президенти тортишувларга сабаб бўлган қонун лойиҳасини имзолади, унга кўра, давлат мактабларида бешинчи синфдан бошлаб таълим фақат украин тилида олиб борилади.\nПетр Порошенко Украинада истиқомат қилувчи этник камчиликларнинг танқидлари остидаги қонун лойиҳасини 25 сентябрь куни имзолади. Ҳужжатга кўра, ўқувчилар ўз она тилларида алоҳида предмет сифатида ўрганиш ҳуқуқига эга. Бироқ бу Украинада истиқомат қилувчи катта диаспорага эга поляк, румин ва венгерларни тинчлантира олмади.\nРоссия аввал бошданоқ бу қонунни танқид қилди. Шу ой бошларида Москва томонидан берилган баёнотда қонун лойиҳаси “кўпмиллатли давлатда куч билан моноэтник тил режимини ўрнатишга” уриниш сифатида ишлаб чиқилгани таъкидланади.\nПорошенко томонидан имзоланган қонун лойиҳаси 2012 йилда россияпараст президент Виктор Янукович вақтида қабул қилинган қонун нормаларини бекор қилади. Президент Виктор Янукович 2014 йилда Украинанинг евроинтеграциясини қўллаб-қувватлаш мақсадида ўтказилган норозилик намойишлари сабаб Россияга қочиб кетишга мажбур бўлган эди. Бу қонун этник камчилик вакилларига аҳолининг 10 фоизидан кўпроғи истиқомат қиладиган минтақаларда ўз она тилларида таълим олиш имконини берарди.


Жорий йилнинг 2020 йил 19 октябрь куни соат 06:30ларда Самарқанд вилояти Жомбой тумани ҳудудидан ўтувчи М-39 “Олмаота-Тошкент-Термиз” автомобиль йўлининг 1074-километрида йўл-транспорт ҳодисаси содир бўлди.\nИИВ ЙҲХББ ахборот хизмати хабарига кўра, 1982 йилда туғилган Б.Н. “Ласетти” русумли транспорт воситасини бошқариб кетаётиб, йўлнинг бурилиб олиш қисмида ўзидан олдинда бурилиб олаётган “Газ-5327” русумли транспорт воситасининг орқа қисмига урилиб, йўл-транспорт ҳодисаси содир этган.\nНатижада, “Ласетти” автомашинаси ҳайдовчиси Б.Н ва 1987 йилда туғилган йўловчи Б.Ю. оғир даражадаги тан жароҳатлари олиб ҳодиса жойида вафот этган.\nШунингдек, “Ласетти” автомашинаси йўловчилари, 1975 йилда туғилган Т.Ҳ., 1989 йилда туғилган Т.Д. ҳамда 1983 йилда туғилган Т.Б. турли тан жароҳатлари билан Жомбой тумани тиббиёт бирлашмасига ётқизилган.


Қозоғистонда бир ҳафта ичида икки блогер ҳибсга олинди\n23 май 2022, Тошкент вақти: 13:47\nҚозоғистонда Россияга қарши чиқишлари билан танилган блогер Марғулан Боранбаев қўлга олинди.\nБоранбаевнинг ҳуқуқшуноси Ануар Байдар мижози Олмаотада ҳибсга олинганини билдирди.\n«Унга қарши тергов иши ўтган йилда очилган эди, аммо далил етарли бўлмагани учун кейинга қолдирилган эди. 1 октябрь куни тергов иши бирданига қайта очилганидан хабар топдик ва тез орада Боранбаевни ҳибсга олишди», - деди Байдар.\nБундан бир ҳафта олдин россияпараст блогер Эрмек Тайшибеков қўлга олинган эси. Шу сабабдан айримлар Қозоғистон расмийлари Москва ғазабини келтирмаслик учун миллатчи қарашларга эга Боранбаевни ҳам ҳибсга олганини тахмин қилмоқда.\nТайшибековнинг ҳуқуқшуноси мижози айрим қозоқ расмийларини «русофоб» дея таърифлагани учун қўлга олинганини айтди.\nҚозоғистоннинг шимолий қисмида кўп сонли этник руслар яшайди. Россия Украинанинг Қрим минтақасини аннексия қилганидан кейин, бир неча қозоғистонлик Украина шарқида ҳарбий амалиётларда иштирок этгани ва Қозоғистонни Россияга қўшилишга чорлагани учун ҳибсга олинди.


Бухорода таниқли сураткаш Шавкат Болтаев вафот этди - Anhor\nAnhor Все посты Бухорода таниқли сураткаш Шавкат Болтаев вафот этди\nБухорода таниқли сураткаш Шавкат Болтаев вафот этди\nБухорода таниқли ҳужжатли-фотограф Шавкат Болтаев вафот этди. Бу ҳақда Facebookдаги «Бухоро» гуруҳида хабар берилди, деб ёзади “Фергана” нашри.\nОхирги ойларда Шавкат Болтаев кимё терапиясидан ўтаётганди. Ўдим сабаби ҳақида маълум қилинмаган.\n1957 йил 20 январда Бухорода туғилган.\n«Мен 6 синфга қадар бу касб ҳақида ҳеч қандай тасаввурга эга бўлмасам-да, фақат сўзнинг гўзал янграши туфайли муҳандис бўлишни хоҳлардим. Кунларнинг бирида бир дўстим мени уйига таклиф қилди ва менга қандай суратга тушишни, қандай қилиб уларни чиқаришни кўрсатди. Менга бу жараён шу қадар ёқдики, натижада ушбу касбга ошиқ бўлиб қолдим», — деганди Шавкат Болтаев «Бухоро» сайтига берган интервьюсида.\nУ мусиқа мактабини, сўнгра Бухоро давлат университетининг тарих факультетини тамомлаган. Болтаев 1985 йилда ўзининг фотостудиясини очади.\nУ пайтлар ҳаваскор фотостудиянгиз бўлса, давлат томонидан фотоаппаратлар, плёнкалар бериларди. Биз беш, ўн дақиқалик қисқа метражли фильмларни суратга олишни бошладик, уларни Москва, Ленинграддаги фестивалларга жўнатдик. Шундай қилиб, менинг қизғин ижодий фаолиятим бошланди», — дея Болтаевнинг сўзларидан иқтибос келтиради Аdamdar.ca.\nБолтаев 1998 йилдан «Бухоро яҳудийлари ҳаёти» (бошқа номи «XXI аср. Бухоро бухоро яҳудийларисиз») лойиҳасида иштирок этган. Сўнгги йилларда у лўлиларининг ҳаётини кўп суратга олди. Турли мамлакатлардан келган одамлар иштирокида маҳорат дарсларини ўтказди. Шавкат Болтаев кўплаб халқаро фототанловлар ва фестивалларнинг иштирокчиси ва ҳакамлар ҳайъати аъзоси бўлган.\n«Ўзбекистонда мен бахтли одамман, чунки ўз галереясига эга ягона фотографман. Бухоро фотография мактабини яратдим», — деганди Шавкат Болтаев.\nПрезидент: Яқин йилларда мамлакатнинг барча ҳудудларида тиббий суғурта тизими жорий этилади


1. Бу қандай кеча?\n2. Бу кечада нималар содир бўлади?\n3. Бу кеча гуноҳлар мағфират қилинади.\n4. Бу кеча дуолар қабул бўлади.\n5. Бу кеча одамлар дўзахдан озод қилинади.\n6. Бу кеча қандай амалларни бажариш лозим?\n1. Хуфтон ва бомдод намозини жамоат билан адо этинг;\n2. Тавба ва истиғфор айтишга эътибор қилинг;\n3. Ўзингиз ва барча уммат учун хайрли дуолар қилинг;\n4. Тоқатингиз етганича зикрлар, нафллар, Қуръон тиловати қилинг;\n5. Имкон топсангиз шаъбоннинг ўн бешинчи куни рўза тутинг.\n“Қачон Шаъбоннинг ўн бешинчи кечаси бўлса, унинг кечасини бедор ўтказинглар, кундузининг рўзасини тутинглар. Чунки ўшанда Аллоҳ қуёш ботиш пайтида дунё осмонига тушади ва то тонг отгунича:\n“Қани, истиғфор айтувчи борми, уни мағфират қиламан. Қани, ризқ сўровчи борми, унга ризқ бераман. Қани, балога учраган борми, унга офият бераман. Қани фалон, фалон” (дейди) дедилар (Ибн Можа ривояти).\n7. Бу кечани бедор ўтказганга жаннат вожиб бўлади.\nКиритилган вақти: 11/05/2017 00:00; Кўрилганлиги: 2708\nМатериал манзили: https://sammuslim.uz/articles/gaflatda-qolmang-bu-kecha-taqdirlar-voqea-hodisalar-qismatlar-belgilanadi


Ўзбекистон Ёзувчилар уюшмаси » Афсонавий мамлакатга саёҳат\nАсосий Адабий ҳаёт Афсонавий мамлакатга саёҳат\nЮртимиз ўз мустақиллигини қўлга киритганига ҳам чорак асрдан зиёдроқ вақт ўтди. Ўтган давр мобайнида мамлакатимиз тараққиётнинг янги босқичига қадам қўйди, илм-фан, техника, иқтисодиёт, ишлаб чиқаришда нафақат Марказий Осиё, балки жаҳоннинг ривожланган давлатлари қаторидан ўрин эгаллади. Дунё Ўзбекистонни келажаги порлоқ мамлакат сифатида тан олди. Республикамиз Президенти Шавкат Мирзиёев 2017 йил 19 сентябрда Бирлашган Миллатлар Ташкилотининг Бош Ассамблеясида илк маротаба чиқиш қилиб, давлатимизнинг истиқболи, танлаган йўли тўғрисида сўзлаб берди ва ташкилотга Самарқанддаги Регистон майдони макетини совға қилди. Регистоннинг мўъжаз тасвири шу кундан эътиборан тинчликсевар мамлакат рамзи сифатида дунё халқларини бирдамликка даъват эта бошлади.\nЎтган давр мобайнида мамлакатимизнинг бошқа давлатлар билан турли соҳалардаги алоқалари янада ривожланди, юртимизга ташриф буюрувчи меҳмонлар салмоғи сезиларли даражада ошди. Ўзбекистон Республикаси Вазирлар Маҳкамасининг 2018 йил 19 сентябрдаги фармойишининг ижроси юзасидан бир қатор саъй-ҳаракатлар амалга оширилди. Жумладан, тадбирлар доирасида ўзбек ва ҳинд халқлари орасидаги маданий алоқалар тарихини ўрганиш, дўстлик алоқаларини янада такомиллаштириш мақсадида Ҳиндистоннинг Деҳли шаҳридаги бир қатор олий ўқув юртларида, маданият марказлари ва элчихонада тадбирлар бўлиб ўтди. Ўзбекистонда ҳам дўстона алоқаларни янада мустаҳкамлашга қаратилган мана шундай тадбирлар ўтказилмоқда. Яқинда Ўзбекистон Ёзувчилар уюшмасида халк оғзаки ижодини ўрганишга бағишланган конференциянинг ўтказилиши ҳам миллатлараро ҳамдўстлик алоқаларининг мустаҳкамланишига албатта, замин яратади. Ўшанда юртимизга барча давлатлардан ташриф буюрган бир гуруҳ меҳмонлар Самарқанд шаҳрига ҳам зиёратга келишган эди. Биз, бир гуруҳ ижодкорлар меҳмонларни темирйўл вокзалида кутиб олиб, бирга айланган эдик. Уларнинг орасида Ҳиндистондан келган Дев Бҳардваж ҳам бор эди. У билан ўзбек ва ҳинд халқларининг дўстлик алоқалари борасида суҳбатлашган эдик. У халкимизнинг меҳмондўст, инсонпарвар эканлигини ва ўзбекларнинг бу хусусиятларини ҳурмат қилишини айтганди. Унинг розилиги билан қашкадарёлик таржимон А.Аллаёров уч кунга уйига меҳмондорчиликка олиб кетган эди.\nЎзбек ва ҳинд халқи орасидаги маданий алоқаларнинг узвий давоми ва амалдаги ифодаси сифатида яқинда юртимиз ижодкорларидан иборат делегация шу йил октябрь ойининг 23-24 кунларида Ҳиндистонда бўлиб ўтадиган ўзбек шоир ва ёзувчилари асарлари жамланган китоб тақдимотига таклиф этилди. Таклиф қилинганлар орасида менинг ҳам борлигим, ижодимдан намуналар ҳинд тилига таржима қилиниб, китобга киритилгани кўнглимга чексиз қувонч бағишлади. Ёшлигимдан ҳинд адабиётини, санъат асарларини севганим боис дунёга бир қатор санъат юлдузларини туҳфа этган бу афсонавий юртни кўриш, Мирзо Бобур қадами теккан заминда бўлиш, дунёнинг етти мўъжизасидан бири бўлган Тожмаҳални кўриш ушалмас орзу бўлиб туюларди.\nАфсонавий Ҳиндистоннинг сеҳрли замини…Омад кулиб боққанига, орзуларим ушала бошлаганига, бу диёрга шунчаки саёҳатчи бўлиб эмас, балки йирик бир давлатнинг фуқароси, ижодкорларининг вакили сифатида бораётганим кўнглимга фахр, ғурур туйғуларини солар эди.\n21 октябрь куни кечаси Деҳли халқаро аэропортига қўндик. Делегациямиз аъзолари учун Деҳли бозоридаги “Вивек” меҳмонхонасига жой буюртма берилган экан. Меҳмонхона асосан хорижий сайёҳларга мўлжалланган бўлиб, меҳмонларга хизмат кўрсатилар экан. Ҳинд тили Ҳиндистоннинг расмий тили сифатида қўлланилар, савдо-сотиқ ва маъмурий иш юритиш билан боғлиқ ишларда ўрни билан инглиз тилидан ҳам фойдаланилар экан. Ҳиндистонда ҳуқуқий мақомга эга йигирма битта тилдан фойдаланилар экан. Мамлакат аҳолиси 1600дан зиёд шевада сўзлашар экан.\n22 октябрь куни Деҳлидан Индор шаҳрига самолётда учиб, биз учун ажратилган меҳмонхонага жойлашдик. Эртаси куни эрталаб тадбир ўтказиладиган жойга бордик. У ерда бизни Ҳиндистон қитъалараро маданият ассоциацияси директори Дев Бҳардваж бошчилигида ҳиндистонлик бир гуруҳ ижодкорлар кутиб олишди. Биз каби бир неча давлатлардан шоирлар, ёзувчилар, тарихчи олимлар, профессорлар ва таржимонлар ташриф буюрган эди. Мезбонлар меҳмонларни эрталабки нонуштага таклиф этишди. Улар бир- бири билан ҳинд, инглиз тилида гаплашарди. Биз билан бирга борган Ўзбекистон делегацияси ташкилотчиси қашқадарёлик таржимон Асрор Аллаёров улар билан дилдан суҳбатлашишимизга кўмак берди. Икки кун давомида ҳинд халқининг миллий таомларидан баҳраманд бўлдик. Улар бизни биряни, плов, доса каби овқатлари, гулаб жамун, ладду каби ширинликлари, чаппати нонлари билан меҳмон қилишди. Ҳиндлар ҳамма овқатга гармдори қўшиб ейишар экан. Биринчи куни кўникишимиз қийинроқ бўлди. Аста-секин овқатга гармдори қўшиб ейишга кўника бошладик. Менга айниқса, гулаб, жамун, ладду ширинликлари жудаям ёқди, мазаси оғзимда қолди. Улар гўшт маҳсулотларини кам истеъмол қилишар экан.Молга илоҳий мавжудот сифатида қараб, сиғинганлари учун мол гўштини умуман ейишмайди. Улар тез ҳазм бўлувчи енгил овқтлар истеъмол қилишни хуш кўришар экан.\nДев Бҳардваж тадбирни ташкил этишда бош-қош бўлиб, бошқариб борди. Анжуманда иштирок этаётган меҳмонларга инглиз ва ҳинд тилида нашр этилган “ THE WHISPERINGSENSE (English and Hindi Antology of Uzbek poets) First Published:2018” китоби тарқатилди. Ўзбекча таржимаси “Шивирлаётган ҳис”деган маънони англатувчи антологиядаги шеърларни ўзбек тилидан инглиз тилига Асрор Аллаёров ўгирган. Ҳинд тилига эса Шобҳа Жиндал, Арти Кумари, доктор Сангеета Сингҳ таржима қилган. Чиройли муқоваланган китоб икки тилга таржима қилиниб, чоп этилган. Китобга ўзбек бадиий адабиёти ва журналистикаси ривожига салмоқли ҳисса қўшган Абдулҳамид Чўлпон, Ҳалима Худойбердиева ва бугунги кунда ҳам фаолият кўрсатиб келаётган Фармон Тошев, Сирожиддин Саййид, Исмат Санаев, Икромхон Валихон, Ғайбиддин Фазлий, Хуршид Нуруллаев каби йигирма уч ижодкорнинг асарларидан намуналар киритилган.\nАнжуман бошланганда илк сўз менга берилиб, даврага таклиф қилинишим билан ўзбек ижодкорлари номидан сўзлашим лозимлиги улкан масъулият эканлигини ҳис қилиб, юрагим зарб билан ура бошлади. Ҳиндистон заминига қадам қўйганимдан буюк бобурийлар руҳини ҳис қилганим, бу юртнинг ўзига хос табиати, ҳиндлар муқаддас деб билувчи Ганга ва Жамна дарёлари бу юрт учун қай даражада улуғ бўлса, Марказий Осиёнинг Амударёси ва Сирдарёси ўзбек халқи учун шунчалик муқаддаслиги, аслида бу дунёқарашлар замирида ўзбек ва ҳинд халқларининг тинчликсевар, дўстликни улуғловчи ғоялари ётганлиги ҳақида сўзладим. Менинг сўзларимни таржимон Асрор Аллаёров инглиз тилига таржима қилиб турди. Тадбирда Ўзбекистондан борган шоирларимиз навбат билан шеърларидан намуналар ўқишди. Тадбирда Жанардан Ратхания сўз олиб, бобурийлар фаолияти, улар томонидан амалга оширилган ишлар, аждодларимизнинг ҳинд халқи ҳаётида муҳим ўрин тутганлиги ҳақида гапирди.Унинг аждодларимиз тарихини яхши билиши бизни ҳайратга солди. Бунинг сабабини кейинроқ билдик. Анжумандан сўнг бизни Жанардан Ратхания суҳбатга тортди. Ўзининг айтишича, бу 78 ёшли тарихчи олим аслида туркистонлик бўлиб, ота-боболари бундан бир неча аср илгари Ганиша даврида Ҳиндистонга кўчиб бориб, қолиб кетган экан. Шу боис ёшлигидан бизнинг юртимизга қизиқар, Ўзбекистонни боболари киндик қони тўкилган юрт деб биларкан. У биз билан суҳбатлашар экан, ҳис-туйғуларини ифодалашга сўз тополмас, ҳаяжонланар эди, бизни уйига меҳмонга боришимизни таклиф қилди. Аммо вақтимиз чеклангани учун бунинг иложи бўлмади. Биз унга Ўзбекистондан олиб борган ёнғоқ, бодом , майиз , қовунқоқи солинган саватчани совға қилгандик, кўзига суртиб, музейимга қўяман деди. Биз уни Ўзбекистонга таклиф қилдик. Жанардан Ратхания менинг дўппимни кийиб, расмга тушди. У мустақиллик туфайли юртимизда бўлаётган ўзгаришлардан, эришилаётган ютуқлардан фахрланишини айтаркан, юрагимни Ўзбекистон дея аталган юртда яшаётганимдан фахрланиш туйғулари эгаллади. Ўзга юртларда бу қутлуғ заминни бир кўриш орзусида яшаётган кишилар борлиги, улар ҳам ўзларини шу халқ фарзанди деб билишининг гувоҳи бўлиб, она Ватанимда туғилганимга шукроналар айтдим. Борганимизга уч кун бўлмаёқ юртимни соғинганимни ҳис қилдим.\nАнжуман куни бизнинг ҳар биримизга шеърларимиз чоп этилган “Кафла қитъалараро” журналини беришди. “Наи дуниа” газетасида ўзбек ва ҳинд ижодкорлари иштирокида ўтказилган анжуман фаолиятини ёритувчи мақолалар берилди.\nСамарқандан менга ва Наим Раҳимга Ҳиндистон қитъалараро маданият ассоциацияси томонидан “Адабиёт нури”, Яхшигул Хидирова, Гулжаҳон Мардон қизига “Адабиёт шаъни” , Меҳрибону Қиличевага “Адабиёт фахри” мукофотларини беришди. Бизга сертификат топширишда сўзга чиққан ҳинд ижодкорлари бундай тадбирлар ўзбек ва ҳинд халқлари ўртасидаги маданий алоқаларни янада кучайтиришга хизмат қилишини, буни янада давом эттириш лозимлигини мамнуният билан сўзладилар.\nШаҳар билан яқиндан танишиш мақсадида гуруҳимиз билан айланишга чиқиб, дастлаб Хумоюн Мирзонинг қабрини зиёрат қилдик. Кейин Деҳлидаги Акшардҳам ибодатхонасига бордик. У ердаги ҳолатни кўриб, афсоналар оламига тушиб қолгандай бўлдик гўё. Театрлаштирилган ҳайкалларнинг худди тирик одамдек ҳаракатланиб сўзлаши кишини ҳайратга солади. Хинд маданиятини кўрсатувчи урф-одатлари, қизларнинг миллий либосларда рақсга тушиши киши эътиборини ўзига тортади. Сув ҳавзасидаги кемага ўтирсангиз, сузиш жараёнида икки томондан ҳаракатланувчи ҳайкаллар оркали ҳинд маданияти тарихи аксланар экан. ”Сув шоуси” ҳам жуда қизиқ бўларкан. Унда қадимги Миф даврини лазер нурлари ёрдамида жонлантирилган ҳолда намойиш этаркан. Бу ердаги ҳинд маданиятига оид тарихий ашёлар, экспонатлар кўргазмаси ҳинд диёрининг шонли тарихи ҳақидаги тасаввуримизни янада бойитди.\nСафаримизнинг бешинчи куни Агра шаҳрига бориб, Акбаршоҳ қабрини зиёрат қилдик. Агра… Ҳиндистон тарихидан сўзловчи мўйсафид шаҳар. Абадий муҳаббатга қўйилган ҳайкал – Тожмаҳал тарихий обидаси жойлашган бу шаҳарни шоҳ Бобурнинг не¬¬вараси Шоҳжаҳон ва унинг суюкли аёли Мумтозмаҳал ўртасидаги илоҳий муҳаббат қиссасидан хабардор бўлган ҳар бир киши билиши табиий. Ҳар куни етмиш-саксон минг, йилига саккиз миллиондан ортиқ сайёҳ ташриф буюрувчи муқаддас маскан. Жамна дарёси бўйида қад ростлаган бу даргоҳ кўнгилни сеҳрлаб қўяркан. Йирик тарихчи олим Амриддин Бердимуродовнинг тадқиқотларида инсониятнинг буюк мўъжизаси ҳисобланган Тожмаҳал 18 йил давомида қурилган бўлиб,, бу иншоотнинг барпо бўлишида 20 минг ишчи иштирок этгани ҳақидаги маълумотлар берилган. Бу обидани ўзбек, ҳинд, турк меъморлари бунёд қилиб, унинг пештоқида самарқандлик уста Муҳаммад Шариф ва бухоролик уста Ота Муҳаммад каби аждодларимизнинг номлари қайд этилган экан. Бизни тарихий обидалар билан таништирган мажмуа ходимлари олис масофадан оқ мармар ташиб келингани, Мумтозбегимнинг қабри устидаги қора мармар Шри- Ланка оролидан келтирилгани тўғрисида сўзлаб бердилар. Улар мақбарани тонгда ёки шом чоғи зиёрат қилишни, бунда ранглар мўъжизасига гувоҳ бўлишимизни маслаҳат бердилар.\nКитобда ўқиган бошқаю ўз кўзинг билан кўрганинг бошқа экан. Бобурнинг не¬¬вараси Шоҳжаҳоннинг суюкли хотини Мумтозмаҳал кенжа фар¬зандини дунёга келтираётган чоғида ва¬фот этганлиги, чуқур қайғуда қолган Шоҳжаҳоннинг ра¬фиқасининг ўлим олдида қилган васиятини бажариш учун Тожмаҳал мақ¬ба¬расини қурдирганлиги тўғрисидаги маълумотлар асрлар оша аждодлардан авлодларга ўтиб яшаб келмоқда.\nГуруҳдан ажралиб, мақбарага боққанча ўйга толаман, беихтиёр бўғзимга нимадир тиқилиб, овозимни борича ҳайқиргим келди. Кўзларимга келган ёшни ёнимдан ўтаётган сайёҳлардан яширишга уринаман. Ҳар бир нарсадан маъно ахтараман, ҳар бир ҳолат кўзимга ниманингдир рамзи бўлиб кўринади. Қизил тошлар билан қурилган бинолар орасида оқ мармардан қурилган мақбара. Қизил ранг ошиқ кўнглию оқ ранг бегуноҳлик рамзи бўлиб туюлади менга. Мумтозбегимнинг қабри устидаги қора мармарда эса айрилиқ, бу дунёнинг ўткинчилиги, ҳар бир яратилган нарса охир-оқибат йўқликка юз тутишига ишора бордек туюлади. Буюк ҳинд му¬та-фак¬кири Робиндранат Тҳокур бу мақбарани бежиз «Абадийлик юзи¬да¬ги кўз ёш,» — дея таърифламаган дейман ич-ичимдан. Тонгда қуёш бўй кўрсатиши билан Тожмаҳал офтоб нур¬ла¬рида кумушранг тус олиши, турфа рангларнинг ўзаро қоришиб, ажиб манзара ҳосил қилиши кўнгилга қандайдир сокинлик олиб кирса, шом вақтида ботаётган қуёш рангидан андаза олиши кишини ўзига мафтун этади. Мақбарадан узоқлашар эканман, қизғин нурлар ичра ортимдан кузатиб қолган мунгли Аржумаандбонуни илғагандай бўламан гўё. Кўзларимда ёш қалқийди. Яна кўришиш насиб қилармикан, муҳаббатнинг армонли ҳайкали, дея пичирлайман. Яратган умр берса, насиб қилса, яна келаман, энди фарзандларим билан келаман, деб ният қиламан.\nСафаримиз якунига етиб, аэропорт сари йўлга тушар эканмиз, кўнглимни яна сокин туйғулар эгаллаб олди. Анча вақтгача унинг таъсиридан чиқа олмадим. Ушбу сатрлар хаёлимдан ўта бошлади.\nМуҳаббатга йўғрилган қаср\nЎтса ҳамки неча йил, аср\nНе савдолар кечгай бошидан.\nЁлғиз ўтган ёрин дардини,\nНурга чўмиб ётар Тож Маҳал,\nИшқ қудратин кўрсатар ҳар гал,\nБиз Дев Бҳардважга Ўзбекистон делегацияси томонидан ўз миннатдорчилигимизни билдириб, Самарқандга таклиф қилдик. Келаси йил февраль ойида келишга ваъда беришди.Улар билан хайрлашар эканмиз, тилини билмасак ҳам нима деяётганлигини тушуниб турардик. Кўнгиллар тилга кирган эди. Ҳавога кўтарилар эканмиз, ҳаммамиз бир овоздан ўзбек ва ҳинд халқлари дўстлиги бардавом бўлсин, дея ният қилдик.\nСамарқанд –Деҳли – Агра – Индор -Самарқанд.


19:40 / 14.01.2018\nХитойнинг шимолида жойлашган Ички Мўғулистон мухтор вилоятида эшкак эшиш бўйича антиқа мусобақа бўлиб ўтди. Гап шундаки, иштирокчилар сувда эмас, балки муз устида эшкак эшиш бўйича беллашдилар. Шу сабабли қайиқлар “муз аждарҳолари” деб ном ҳам олган.\nchinaplus.cri.cn сайтида маълум қилинишича, бундай жаҳон чемпионати тарихда илк бор ўтказилди. Чемпионатда 23 та давлатдан 300 дан кўпроқ иштирокчи қатнашган. Мусобақалар уч кун давом этган. Спортчилар 100 ва 200 метр масофаларга қайиқларда 12 киши, 5 киши ва 4 кишидан бўлиб мусобақалашганлар.


Даниялик сайёҳ тасодифан “муаллақ” тош топиб олди\nДаниялик сайёҳ Могенс Эскесен тасодифан “муаллақ” турган тош топиб олди, деб хабар бермоқда The Local. Эскесен Норвегиянинг Кристиансанн шаҳрида анестезист бўлиб ишлайди. Вест-Агдер губерниясининг Льосланд қишлоғида айланиб юрганида ҳавода муаллақ турган улкан тошга дуч келади.\n“Мен илгари бу тош ҳақида кимдир гапиргани ҳақида эшитмаган эдим. Балки уни мендан олдин кўпчилик кўргандир, аммо унинг суратларини шу вақтгача кўрганим йўқ эди”, – деб гапириб берди нашрга сайёҳ. Унинг айтишича тош неча минг йиллардан бери шу ҳолатда турган.\nНафақадаги геолог Уле Фритьоф Фригстаднинг таъкидлашича, Эскесен бу борада ҳақ. Геолог тошнинг ҳолатини “мўъжиза” деб баҳолаган. “Музликлар бу ердан 12 минг йиллар муқаддам чекинган. Тошдаги бу ҳолат ана шу музликларнинг эриши натижасида вужудга келган”, — деб айтган у.


Ер билан боғлиқ ўзбошимчаликлар - Huquq.uz\nЕр билан боғлиқ ўзбошимчаликлар\n16:30 - 27.12.2021\nЖиззах вилоятида ерга оид қонунчилик ижроси юзасидан ўтказилган мониторингларда туманларда жами 715 та ҳолатда 149,03 гектар ер ўзбошимчалик билан эгаллаб олингани аниқланиб, кўрилган чоралар натижасида 251 та ҳолатда 84 гектар ер қайтарилиши таъминланди.\nНоқонуний эгаллаб олинган 20,52 гектар ерда ноқонуний иморатлар қурилгани аниқланиб, 8 гектар ердаги 156 та ноқонуний иморат бузилди.\nВилоят бўйича 283 гектар ердаги 3563 та бинонинг ҳуқуқий ҳужжати йўқлиги аниқланиб, кўрилган чоралар натижасида 132 гектар ердаги 949 та иморатнинг ҳужжатлари расмийлаштирилиб, солиққа тортиш базасига киритилди.\nЕрларни талон-торож қилиш билан боғлиқ 33 та жиноят иши қўзғатилди, шундан 30 таси бевосита ерни сотиш билан боғлиқ, улар бўйича 102 гектар ер 607 млн. сўм ва 73 минг АҚШ долларига сотиб юборилгани аниқланди.\nЖиноят иши қўзғатилган шахсларнинг 8 нафари фермер, 1 нафари ер ресурслари ходими, 1 нафари давлат кадастри ходими, 22 нафари фуқаролардир.\nЎтказилган хатлов натижасида ерга оид қонун бузилишлари юзасидан ғайриқонуний ҳужжатларга нисбатан 342 та протест келтирилди, 28 кишига нисбатан интизомий, 32 кишига нисбатан маъмурий жавобгарлик тўғрисида иш қўзғатилиб, 37 нафар шахс огоҳлантирилган. Судларга 44 та даъво аризаси, мутасадди ташкилотларга 31 та тақдимнома киритилди.\nБундан ташқари, Ўзбекистон Республикаси Президентининг 2020 йил 11 декабрдаги «Қишлоқ хўжалигида сувни тежайдиган технологияларни жорий этишни янада жадал ташкил этиш чора-тадбирлари тўғрисида»ги қарори ижроси юзасидан назорат тадбирлари ўтказиб борилди.\n2021 йилда 41448 гектар ерда сув тежовчи технологияларни ўрнатиш режалаштирилган бўлиб, амалда 19497 гектарига ўрнатилди.\nБу йўналишда қонун бузилишларини бартараф этиш юзасидан мутасадди ташкилотларга 2 та тақдимнома киритилиб, 85 нафар мансабдор расман огоҳлантирилди, 34 кишига нисбатан маъмурий ва 1 кишига нисбатан интизомий жавобгарлик тўғрисида иш қўзғатилди. Фермер хўжаликларининг 1540,1 гектар ерида сув тежовчи ускуналар ўрнатилмаган бўлса-да, уларга 14 млрд. 446 млн. сўм субсидия ноқонуний ажратилгани аниқланиб, 11 та жиноят иши қўзғатилди.


413-сон 17.05.2019. «Самарқанд вилоятида Булунғур сув омборини қуриш» лойиҳасини амалга ошириш чора-тадбирлари тўғрисида\n«Самарқанд вилоятида Булунғур сув омборини қуриш» лойиҳаси техник-иқтисодий ҳисобининг асосий техник-иқтисодий кўрсаткичлари\nЗарафшон дарёси сув ресурсларидан самарали фойдаланиш ва Самарқанд вилояти суғориладиган ер майдонларининг сув билан таъминлашни янада яхшилаш мақсадида Вазирлар Маҳкамаси қарор қилади:\n1. Бош лойиҳа ташкилоти «ЎзГИП» МЧЖ томонидан 100 млн куб м. ҳажмдаги сув омбори қурилиши назарда тутилган «Самарқанд вилоятида Булунғур сув омборини қуриш» лойиҳасининг техник-иқтисодий ҳисоби ишлаб чиқилганлиги маълумот учун қабул қилинсин.\n2. «Самарқанд вилоятида Булунғур сув омборини қуриш» лойиҳасининг (кейинги ўринларда лойиҳа деб аталади) техник-иқтисодий ҳисоби иловага мувофиқ асосий техник-иқтисодий кўрсаткичлари билан тасдиқлансин.\n3. Лойиҳани амалга ошириш бўйича:\nЎзбекистон Республикаси Сув хўжалиги вазирлигининг «Самарқандсувқурилишинвест» давлат унитар корхонаси буюртмачи этиб;\nистисно тариқасида «Зарафшонмахсуссувқурилиш» давлат унитар корхонаси бош пудратчи этиб;\nқурилишни якунлаш муддати 2021 йил 1 июль қилиб белгилансин.\n4. Ўзбекистон Республикаси Сув хўжалиги вазирлиги бош лойиҳа ташкилоти «ЎзГИП» МЧЖ билан биргаликда 2019 йилнинг 1 декабрига қадар мазкур қарорнинг 2-банди билан тасдиқланган техник-иқтисодий ҳисобга мувофиқ ишчи ҳужжатлар сифатли ишлаб чиқилишини ҳамда ваколатли экспертиза органларидан белгиланган тартибда экспертиза хулосалари олинишини таъминласин.\n5. Ўзбекистон Республикаси Инвестициялар ва ташқи савдо вазирлиги, Молия вазирлиги мазкур қарорга иловага мувофиқ талаб этиладиган капитал қўйилмаларни:\nжорий йилда Ўзбекистон Республикасининг 2019 йилга мўлжалланган Инвестиция дастури доирасида кўзда тутилган маблағлар ҳисобидан;\n2020-2021 йилларда Ўзбекистон Республикасининг Инвестиция дастурлари параметрларини шакллантириш жараёнида ажратилишини назарда тутсинлар.\n7. Белгилаб қўйилсинки, Ўзбекистон Республикаси сув хўжалиги вазири Ш.Р. Хамраев ҳамда Самарқанд вилояти ҳокими Э.О. Турдимов лойиҳани амалга ошириш учун Давлат бюджетидан ажратиладиган маблағлардан мақсадли ва оқилона фойдаланилиши ҳамда барча зарур шарт-шароитлар яратилиши, шунингдек, лойиҳанинг ўз вақтида ва сифатли амалга оширилиши учун шахсан жавоб берадилар.\n8. Мазкур қарорнинг бажарилишини назорат қилиш Ўзбекистон Республикаси Бош вазирининг биринчи ўринбосари — транспорт вазири А.Ж. Раматов, сув хўжалиги вазири Ш.Р.Хамраев ҳамда Самарқанд вилояти ҳокими Э.О. Турдимов зиммасига юклансин.\nВазирлар Маҳкамасининг 2019 йил 17 майдаги 413-сон қарорига\nқурилиш — монтаж ишлари\n100 млн куб м.\n35,8 минг га\n46 048,35 минг АҚШ доллари эквивалентида\n* Якуний қиймат кўрсаткичи ишчи ҳужжатлар ишлаб чиқилиб, белгиланган тартибда давлат экспертизасидан ўтказилгандан сўнг аниқланади.\n** АҚШ доллари курси 2019 йил 26 март ҳолатига — 8389,97 сўм/АҚШ доллари миқдорида олинган.\n*** Сув омборидан фойдаланиш хизматини ташкил этиш.\n(Қонун ҳужжатлари маълумотлари миллий базаси, 17.05.2019 й., 09/19/413/3144-сон)


Хурмо етиштириш Саудия Арабистонининг энг муҳим хўжалик тармоқларидан бири ҳисобланади. Динимизда хурмо ҳақида кўплаб маълумотлар ворид бўлган бўлиб, бугунги тиббиёт ва илм-фан ҳам хурмонинг жуда кўплаб фойдалари борлигини аниқлади.\nХурмонинг тарқалиши, айниқса, Рамазон ойида янада авж олади. Унинг турлари кўп. Навларига ва одамларнинг талабига қараб хурмо турли нархларда сотилади. Қуйида дунёдаги энг катта ва энг сифатли хурмо боғи ҳақида сўз юритамиз.\nБу — Саудия Арабистонининг Бурайда шаҳридаги боғ бўлиб, у дунёдаги энг катта майдонни эгаллаган хурмозордир. Бурайда шаҳри – Мамлакат шимолидаги Қосим минтақасининг маъмурий маркази ҳисобланади.\nБоғ ҳақида сўз юритадиган бўлсак, 5466 гектар майдонда 200 минг туп хурмо дарахти мавжуд бўлиб, булардан дунёдаги энг сифатли 45 навдаги хурмо ҳосили олинади. Боғ йилига ўн минглаб тонна ҳосил беради.\nБу хурмозор тадбиркор Солиҳ ибн Абдулазиз Рожиҳийга тегишли бўлиб, у кўплаб вақфларнинг соҳибидир.\nРожиҳий вақфларининг Қишлоқ хўжалик бошқармаси мутасаддилари томонидан қаттиқ меҳнат ва уринишлар эвазига маҳсулотни яхшилашга ва боғни халқаро стандартларга мос равишда ривожлантиришга ҳаракат қилиб келинди.\nБоғдан чиқадиган ҳосил Аллоҳ таолонинг йўлида вақф қилиниб, бутун мамлакат ва барча араб давлатлари бўйлаб тарқатилади. Айниқса, Рамазон ойида аҳолининг ифторлик қилиши учун кўплаб тонна хурмолар етказиб берилади.\nУшбу боғ “Дунёдаги энг катта хурмозор” ва “Дунёдаги энг сифатли хурмозор” номинациялари бўйича Гиннеснинг рекордлар китобига кирган.\nУ бошқа хурмозорлардан экин экиш ва суғоришда янгича техника воситаларидан фойдаланиши, соҳага оид энг сўнгги услубларни қўллаши ҳамда ишга илмий ёндошиши билан ажралиб туради. Мана шулар боғнинг энг гўзал манзаралардан бирига айланишига ва кўплаб халқаро мукофотларни қўлга киритишига сабаб бўлган.\nБу ерда етиштириладиган хурмоларни таҳлил қилиб, ўрганган лабораторияларнинг хулоса беришича, ушбу ҳосилларда саломатликка хавф соладиган моддалар ва кимёвий дори воситаларининг қолдиқлари йўқ бўлиб, улар ейишга яроқли ҳамда соғлик учун жуда фойдалидир. Шунингдек, ҳосилни етиштиришда бутунжаҳон саломатлик меъёрларига ҳам риоя қилинади.\nБоғнинг назорати ва у ерда иш юритиш учун 12 нафардан ортиқ кучли агрономлар жалб этилган. Улар тупроқнинг ҳолати, унумдорлиги, суғориш ишларининг бориши ҳамда пишиб етилган ҳосилнинг сифатини назорат қилиш билан шуғулланадилар.\nУшбу хурмозор 2007 йилда Европа Иттифоқи Органик деҳқончилик бўлими (ECOCERT)нинг “Бутун дунёга хурмо етказиб бериш имкониятига эга боғ” мазмунли гувоҳномаси билан тақдирланган. Шунингдек, Саудия Арабистонидаги Қосим университети ва Подшоҳ Сауд университети томонидан “Боғ маҳсулотларида зарарли кимёвий воситаларнинг қолдиғи йўқ” мазмунли юксак даражадаги гувоҳномалар билан тақдирланган.\nБоғдан олинган ҳосилларнинг барчаси мамлакатдаги 90 та хайрия жамиятларига, шунингдек, қўшни араб ва ислом мамлакатларига тарқатилади.\nРожиҳийнинг ушбу боғи хурмо етиштириш соҳасидаги энг етакчи лойиҳалардан, шу билан бирга жаҳондаги энг катта хайрия ишларидан биридир.\n25 Февраль, 2019 йил | 1116


ЎзА - Лейтенантлар хизматга йўл олди\n22.06.2015 19:44 Ватан ҳимояси – муқаддас бурч\nЧирчиқ олий танк қўмондонлик-муҳандислик билим юртида ёш офицерларнинг навбатдаги битирув маросими бўлиб ўтди.\nШу муносабат билан ташкил этилган тадбирда давлат ва жамоат ташкилотлари вакиллари, Ўзбекистон Республикаси Мудофаа вазирлиги ҳузуридаги Жамоатчилик кенгаши аъзолари, битирувчилар ҳамда уларнинг оила аъзолари иштирок этди.\nПрезидентимиз раҳнамолигида ҳарбийларнинг юқори профессионал қобилияти ва малакасини ошириш, уларнинг интеллектуал савиясини ҳар томонлама юксалтиришга қаратилган офицер кадрлар тайёрлаш тизими Қуролли Кучларимиз таркибини сифат жиҳатдан бутунлай ўзгартириш ва уларни бугунги кун талабларига жавоб берадиган, пухта тайёргарлик, замонавий фикрлаш қобилиятига эга офицерлар билан тўлдириш имконини бераётгани таъкидланди.\nМазкур ишлар самарасида мамлакатимиз Қуролли Кучлари офицерлар таркиби дунёқараши кенг, билим ва тажрибаси юқори, маънавий-ахлоқий фазилати юксак, мантиқий фикрлаш қобилиятига эга бўлган юқори малакали мутахассислар билан бойимоқда. Олий ҳарбий таълим муассасаларида илғор ахборот-коммуникация технологиялари соҳасидаги замонавий ютуқлардан фойдаланган ҳолда, ўқув жараёнига инновацион усуллар жорий этилаётгани ҳарбий кадрлар тайёрлаш тизимини янада такомиллаштиришда муҳим аҳамият касб этаётир.\nОлий ҳарбий таълим муассасаларида кадрларни илғор тажриба, замонавий методлардан фойдаланган ҳолда ўқитиш тизими жорий этилган. Ўқув-тарбиявий жараёнлар янги техник ва маънавий-ахлоқий асосда йўлга қўйилгани бўлажак офицерларни Ватанга муҳаббат, миллий истиқлол ғояларига садоқат руҳида тарбиялашга хизмат қилаётир.\n– Болаликдаги ҳарбий бўлиш орзуим коллежда “Чақирувга қадар бошланғич тайёргарлик” фанини ўқиб-ўрганиш асносида аниқ мақсадга айланди, – дейди самарқандлик Ғофур Боқиев. – Мақсадимга эришиш учун кўп қийинчиликларни енгиб ўтишга тўғри келди. Тўрт йил аввал олий ҳарбий таълим муассасасида ўқиш бахтига муяссар бўлганимда бир қувонган бўлсам, бугун офицерлик либосини кийганимдан минг қувонмоқдаман. Олган билим ва кўникмаларимни Ватанимизнинг мудом шундай тинч бўлиши учун сафарбар этаман.\nЧирчиқ олий танк қўмондонлик-муҳандислик билим юрти ҳарбий оркестри жамоасининг концерт дастури тадбирга алоҳида завқ бағишлади.


ФВВ кучли шамол ва қаттиқ ёмғир оқибатлари ҳақида маълум қилди – Газета.uz\nФВВ кучли шамол ва қаттиқ ёмғир оқибатлари ҳақида маълум қилди\nКучли шамол ва қаттиқ ёмғир 27 февраль куни пойтахтда биноларнинг сув босиши, Самарқанд вилоятининг тоғли ҳудудларида сел оқимларини келтириб чиқарди.\nLotinchada 28 феврал 2018, 19:54 Жамият\n27 февраль куни Бухоро, Самарқанд, Тошкент, Навоий, Тошкент вилоятлари ва Тошкентда кучли шамол ва қаттиқ ёмғир ёғиши қайд этилди.\nПойтахтда шамол тезлиги 16 м/с гача кучайди, дея хабар қилди Фавқулодда вазиятлар вазирлиги матбуот хизмати. Бунинг оқибатида Олмазор туманида йўлнинг қатнов қисмига дарахт қулаб тушди. Туман ободонлаштириш бошқармаси кучлари қисқа муддатларда оқибатларни бартараф этди.\nСамарқанд вилоятининг Ургут, Каттақўрғон ва Самарқанд туманларида, Тошкент вилоятининг Бўстонлиқ, Тошкент ва Янгийўл туманларида, шунингдек Тошкентда қаттиқ ёмғир ёғди.\nНатижада Тошкентнинг айрим туманларида сув тошиш кузатилиб, турар жойлар ва маъмурий биноларнинг баъзи қисмларига сув сизиб кирган. Ободонлаштириш бошқармаси ва ФВБ куч ҳамда воситалари ёрдамида жала оқибатлари бартараф этилди.\nСамарқанд вилоятининг Ургут, Каттақўрғон ва Самарқанд туманларидаги тоғли ҳудудларда сел келиши кузатилди. Жойларда ФВБ ва ИИБ ходимлари ҳамкорликда профилактика тадбирларини ўтказди. Жабрланганлар тўғрисида маълумотлар йўқ.\nБир кун давомида Самарқанд вилоятининг тоғли ҳудудларида ойлик ёғингарчиликлар меъёрининг 67 фоизи ёғди.\nАввалроқ хабар қилинганидек, 1 март куни Ўзбекистон бўйлаб ёмғир ёғиши, айрим жойларда кучайиши ва жалага айланиши кутилмоқда. 17−22 м/с тезликда шамол эсиб, 23−28 м/с гача кучайиши мумкин. 1−2 март кунлари республиканинг тоғ олди ва тоғли ҳудудларида сел келиши хавфи бор.\n«Газета.uz» 2 488\n23.05 Фарғона нефтни қайта ишлаш заводи $100 млнга сотилди\n23.05 Тошкент шаҳри ва вилоятида катта миқдорда туркман манатини сотишга уринишди\nДоривор ўсимликларни етиштирувчиларга кредит ва солиқ имтиёзлари берилди\nОлий таълим вазирлиги тизимидаги муассасаларда 11,4 млрд сўмлик молиявий хато ва камчиликлар аниқланди


Аъзам Турғуновнинг уйи тинтув қилинди\n11 май 2021, Тошкент вақти: 19:37\nТовламачиликда айбланиб, беш кундан буён Нукусдаги тергов изоляторида сақланаётган мухолифатдаги «Эрк» партияси фаоли, «Мазлум» инсон ҳуқуқлари жамияти раҳбари Аъзам Турғуновнинг Тошкентдаги уйи тинтув қилинди.\nА.Турғуновнинг ўғли Бекзоднинг айтишича, тинтувни тошкентлик икки милиция ходими ва уларнинг нукуслик икки ҳамкасби ўтказган. Улар уйдаги кийим-кечакдан ториб сумкаларгача ҳамма нарсани текшириб чиққан.\n«Нукусдан тинтув қилишга келишди. Ҳамма жойни бир чеккадан болалар кийимларигача, сумкаларгача текшириб ҳеч нарса топа олишмади. 9 та расм олишди. Автобусларнинг расми. Иккита китоб олишди. Биттаси инглиз тилида ëзилган экан. Дафтарчада қанақангидир адреслар ëзилган экан. Нима қидираëтганини айтмади»,- дейди А.Турғуновнинг рафиқаси Мўътабар Турғунова.\nБекзод эса милиция ходимлари тинтувдан кейин олиб кетган иккита китоб ҳақида гапириб: «Биринчиси инглиз тилида ëзилган «Оппонент» деган китоб эди. Солиҳнинг биографияси, шекилли. Бу китоб Солиҳникими ëки йўқми, билмадим. Иккинчи китоб рус тилида Андижон хунрезлиги ҳақидаги китоб эди»,- деди.\nБекзод милиция ходимлари уйдан топилган битта видеокассетани ҳам олиб кетгани, аммо уни биринчи марта кўриб турганини билдирди.\nҚорақалпоғистон ҳуқуқ-тартибот идораларидан Аъзам Турғуновнинг ҳибсга олиниши бўйича бирорта маълумот олишнинг имкони бўлмаётир.\nМавжуд маълумотларга кўра, Аъзам Турғунов қорақалпоғистонлик бир аёлнинг ҳуқуқларини ҳимоя қилиш учун Нукусга борган. Аъзам Турғуновга ўша аёлнинг иши бўйича жавобгар томон ишни тўхтатиш учун 500 минг сўм пора беришга ҳаракат қилган ва ҳуқуқ ҳимоячиси худди шу вақтда ҳибсга олинган.\nАъзам Тургуновнинг сафдошлари ва ҳамкасблари, хусусан, адвокати Рустам Қорабоев ҳам унинг сохта жиноятда айбланаётганини таъкидламоқда.\n«Қорақалпоғистонда судни ҳам, прокуратурани ҳам Худо уриб кетган. Бу ерда прокуратураси ҳам, милицияси ҳам, МХХси ҳам халқни талаб ëтибди. Бизлар бу ерда жанжал қилиб республика прокурорини, бундан ташқари, Ўтамуродовни (ҳуқуқ ҳимоячиси) ноқонуний санкция бериб қамаган Йўлдош Рўзимов деган прокурор, департамент ва терговчи устидан иш қўзғатамиз, деганимиздан кейин прокурор биздан қочиб юрди. Сен шундай қилдинг, биз ҳам шундай қиламиз, деб булар атайлабдан уюштирган, холос»,- деди Р.Қорабоев.


“Ёшлар ойлиги”да долзарб масалаларга эътибор қаратилмоқда — Shahrisabzt.UZ\nShahrisabz tumani 16.06.2020 Mahalliy\nЁшлар жамиятимизнинг мустаҳкам таянчи саналади. Мамлакатимизда қабул қилинган “Ёшлар Келажагимиз” Давлат дастури ва 30 июнь – “Ёшлар куни” муносабати билан “Ёшлар ойлиги” доирасида онлайн тарзида турли хил тадбирлар, учрашувлар, давра суҳбатлари ташкил этилаяпти.\nШуни айтиш керакки, ёшларнинг ҳуқуқ ва манфаатларини ҳимоя қилиш, уларнинг онгу-шуурида демократик тамойиллар, миллий ва умуминсоний қадриятларни қарор топдириш, иқтидорли ёшларни ҳар жиҳатдан қўллаб-қувватлаш, уларнинг бандлигини таъминлаш бугунги куннинг муҳим вазифаларидан биридир.\nКарантин шароитида тумандаги сектор раҳбарларининг ёшлар билан учрашувлари “ZООM” дастури орқали ташкил этилди. “Биргина “Ҳоким ва ёшлар учрашуви” жараёнида 12 нафар ёшларнинг турли масалаларидаги муаммолари ўрганилиб, уларга ечим топилди.\nМасалан, 5 нафар ёшларга ўз тадбиркорликларини йўлга қўйишлари учун тижорат банкларидан имтиёзли кредитлар бериш, 2 нафар ёшга ер бериш, 1 нафар ёшни имтиёзли асосда даволанишига кўмаклашиш, 4 нафар ёшларни эса иш билан таъминлаш масалалари ҳал этилди.\nАгар таҳлилларга назар ташлайдиган бўлсак, дунё аҳолиси қатламида ёшлар ниҳоятда паст кўрсаткични ташкил этади. Ваҳоланки, Ўзбекистонда бу кўрсаткич 60 фоиздан ошади. Демак, шу ҳисобдан Ўзбекистоннинг ижтимоий-иқтисодий салоҳияти ниҳоятда бойдир.\nАйнан далатимиз раҳбари мамлакатимизнинг мана шу ижтимоий-иқтисодий имкониятидан самарали фойдаланишга, ёшларимизни ҳар жиҳатдан билимли, салоҳиятли, ташаббускор қилиб тарбиялашга катта эътибор қаратаяптилар, чунки бугун балоғатга етган ёшлар ҳар жиҳатдан мукаммал тарбия топиб борса, эртага улар Ўзбекистоннинг келажаги учун хизмат қилишади.\nЮртбошимизнинг ташаббуси билан республикамизда ўтган қисқа давр ичида айнан шу масалаларнинг ҳуқуқий базасини яратишга доир 25 та қонун ва қонуности ҳужжатлари қабул қилинди ҳамда 30 дан ортиқ халқаро ташкилотларнинг ҳуқуқий ҳужжатлари ратификация этилди. Мазкур ойлик доирасида Ўзбекистон ёшлар иттифоқи Шаҳрисабз туман Кенгаши томонидан бир қанча йўналишлар бўйича иқтидорли ёшлар аниқланиб, улар моддий ва маънавий жиҳатдан рағбатлантирилди.\n“Ёшлар ойлиги” давомида “Иттифоқдан туҳфа” номли тадбирлар ҳам кенг қулоч ёймоқда. 9 июнь куни Ўзбекистон ёшлар иттифоқи Шаҳрисабз туман Кенгаши ташаббусига кўра халқ депутатлари Қашқадарё вилоят Кенгаши депутати Исломиддин Аброров иштирокида туманимизнинг тоғли Сайёд, Сувтушар, Бошқоп қишлоқларида бўлишиб, ижтимоий ҳимояга муҳтож, ногиронлиги бўлган 8 нафар ёшларга манзилли ёрдам кўрсатилди.\n— Бугунги ташрифдан бошим кўкка етди, — дейди Сайёд МФЙда яшовчи фуқаро Шукрулло Авлаев. – Ўзим 35 йил туманимиздаги 63-умумий ўрта таълим мактабида ўқитувчилик қилиб, пенсияга чиққанман. Ўғлим Акбаржон эса анча йиллардан бери тўшакка михланиб қолган. Албатта, турли хил байрам арафасида эътиборингизни аямасдан келишларингиз бизни, ҳаммамизни бирдек қувонтиради. Аввало, Президентимизга минг раҳмат. Мана шундай мураккаб карантин даврида кам таъминланган, ижтимоий ҳимояга муҳтож оилаларни манзилли қўллаб-қувватлашга жуда катта эътибор қаратаяптилар.\nПрокурор қарамоғига олган оилалар ҳолидан хабар олди\nВАТАН ПОСБОНЛАРИГА ЭҲТИРОМ КЎРСАТИЛДИ


Ҳафса бинти Умар - Hidoyat.uz\nАсосий саҳифа Мақолалар Ҳафса бинти Умар\nЧоп этилди May 5, 2019 Ҳафса бинти Умарda fikr bildirishni o'chirish\nҲафса онамиз (розияллоҳу анҳо) оқила ва сабрли аёллардан бўлганлар. Турмушнинг оғир, синовли кунларини мўминаларга хос қарши олди ва бу билан қиёматга қадар аёллар учун ибратга айланди.\nҲафса (розияллоҳу анҳо) зеҳни ўткир, юксак ахлоқли, иродаси мустаҳкам, қатъиятли аёл эди. Ҳижратнинг учинчи йили Пайғамбаримиз (алайҳиссалом)га турмушга чиқиб, мўминлар онаси бўлиш шарафига эришди.\nПайғамбаримиз (алайҳиссалом) хонадонларига келганида, Савда онамиз Ҳафсани мамнуният ила қарши олди. Лекин ҳазрат Ойша бу ёшгина аёл билан қандай муносабат қилишни билмай ҳайрон эди. Ахир, Ҳафса Аллоҳ Исломни у билан азиз этган, мушриклар қалбини қўрқувга тўлдирган Умар Форуқнинг қизи эди-да.\nОтаси Умар ибн Хаттоб (розияллоҳу анҳу) ҳам қизи Пайғамбаримиз (алайҳиссалом)нинг ёри бўлганидан қанчалик севинган бўлса, шунча насиҳат қилар, Ойша онамиз билан бирор нарсада тортишмасликни тайинлаб: “Сен қаёқда-ю, Ойша қаёқда. Унинг отаси қаерда-ю, сенинг отанг қаерда”, дерди.\nОрадан вақт ўтди. Ойша билан Ҳафса оналаримиз муносабатлари илиқлашиб, сирдошга ҳам айланишди. Ҳатто ўзаро маслаҳатлашиб, турли ишларни амалга оширадиган бўлишди. Ана шундай “келишув”лардан бири Ҳафсанинг ҳаётини буткул изидан чиқариб юборишига оз қолди.\nВоқеа ҳақида Ойша онамиз (розияллоҳу анҳо) бундай ривоят қилади: «Набий (алайҳиссалом) Зайнаб бинти Жаҳш ҳузурида асал шарбати истеъмол қилиб, бироз қолиб кетардилар. Ҳафса икковимиз: “Қай биримизнинг олдимизга кирсалар, мағофир (ширин таъмли, нохуш ҳидли урфур дарахти ширасидан олинган асал) ебсизми? Сиздан унинг ҳиди келяпти”, деб айтишга келишиб олдик.\nҲафсанинг олдига кирган эканлар, у ҳалиги гапни айтибди. Пайғамбаримиз (алайҳиссалом): “Йўқ. Зайнабнинг олдида асал еган эдим, холос. Энди қайтиб бу ишни қилмайман, қасам ичдим, аммо сен буни ҳеч кимга айтмагин”, деб тайинлабдилар». Шунда Таҳрим сурасининг 1-ояти нозил бўлди: “Эй Пайғамбар! Нега хотинларингизнинг розилигини истаб, Аллоҳ сиз учун ҳалол қилган нарсани (асални) ҳаром қилиб олурсиз! Аллоҳ мағфиратли ва раҳмлидир”\nАллоҳ таолодан келган танбеҳдан сўнг Набий (алайҳиссалом) завжаларидан айрилиб, хилватга юз бурдилар. Ҳафса онамиз (розияллоҳу анҳо) бўлган ишдан қаттиқ пушаймон эди. Чунки у билан Ойша онамиз (розияллоҳу анҳо)га ҳам Парвардигордан танбеҳ тушганди: “Агар сизлар Аллоҳга тавба қилсангиз (ўзларингизга яхши). Чунки дилларингиз (ҳақ йўлдан) тойиб кетди!” (Таҳрим сураси, 4-оят). Онамизга кенг дунё торлик қила бошлади. “Аллоҳ ва расулининг назаридан қолдим, икки дунё саодатидан маҳрум бўлдим”, дея юрак-бағри эзилди.\nОдатда, аёллар қийин вазиятларда ўзларини йўқотиб қўйишади. Бир хато кетидан, иккинчисини такрорлашади. Оқила ва қатъиятли онамиз эса умидсизликка тушмади. Аста-секин ўзини қўлга олиб, сабр ва намоз билан Аллоҳдан мадад сўрай бошлади. Тавба-тазарру қилди, тинимсиз рўза тутди, зикрдан тўхтамади. Ойнинг ўн беши қоронғи, ўн беши ёруғ, дейишади. Онамизнинг ҳаётига ҳам яна ёруғ кунлар кириб келди. Унинг дуо ва илтижоларини Яратган қабул этди, Ҳафса онамизни ўзи кутмаган ва ўйламаган томонидан севинтирди. Набий (алайҳиссалом)га фаришта Жибрил (алайҳиссалом) орқали: “Ҳафсани қайтариб ол, у кундузлари рўзадор, кечалари қоим (нафл намоз ўқийди) ва сенинг жаннатдаги завжанг”, дея амр этди.\nҲа, онамизнинг матонатидан ибрат олиш ҳар бир аёлнинг ўзига боғлиқ. Чунки онамиз ҳеч кимнинг қўлидан келмайдиган ишни бажармади. Мўминаларга хос иш тутди, холос.\nБўлиб ўтган воқеа сабаб ёш оналаримизнинг орасига совуқчилик ҳам тушмади. Улар Набий (алайҳиссалом)га гўё мусобақалашаётгандек хизмат қилишда давом этишди. Расули акрамга садоқат ва муҳаббат билан боғланишди. Ўзларига ҳадя қилинган нарсаларни емай-ичмай, Пайғамбаримиз (алайҳиссалом)ни икром этишарди. Ойша онамиз ҳам яқин сирдош дугонасини мақтаб: “Ҳафса том маънода отасининг қизидир. Иродаси мустаҳкам, бир сўзли ва қатъиятлидир”, дерди.\nҲафса (розияллоҳу анҳо) ҳам бошқа оналаримиз қатори фақирликда яшади. Биргина шолчаси бўлиб, ёз кунлари уни тагига тўшар, қишда эса бир томонини остига, иккинчи тарафини устига ёпарди. Шундай бўлса-да, доимо шукр қилди.\nАлбатта, “Мўминлар онаси” шарафига муяссар бўлиш Яратганнинг буюк бир инъомидир. Лекин ҳар неъматнинг шукри ва ҳақи бор. Ушбу шарафдан тўғри фойдаланиш аёлнинг қай даражада оқила эканига боғлиқ. Ҳафса онамиз оқила аёллардан эди. Оилада хотинлик вазифасини сидқидилдан бажариб, кундузлари рўза тутишни, кечалари ибодатни канда қилмади. Қуръони каримни тўлиқ ёд олди, ўқиш ва ёзишни ўрганди. Ўша вақтларда саводли кишиларни “комил” деб аташарди. Онамиз ана шундай улуғ мартабага эришди.\nҲафса (розияллоҳу анҳо) Қуръони каримни тўлиқ ёд олиш билан бирга, тафсирини ҳам ўрганди. Унинг бу даражага етишига Пайғамбаримиз (алайҳиссаллом)дан олган дарслари сабаб бўлди. Онамиз билмаган нарсаларини сўраб олишдан ҳеч малолланмас, кези келганда, ўз фикрини ҳам баён этарди.\nҲафса онамиз (розияллоҳу анҳо) Расулуллоҳ (соллаллоҳу алайҳи ва саллам) вафотларидан сўнг ҳам Ислом динини инсонларга тарқатиш йўлида жонбозлик кўрсатди. Пайғамбаримиз (алайҳиссалом)нинг сўзларини қалбига дур-гавҳардек жойлаб, уни умматларга етказди. Онамиз (розияллоҳу анҳо) ҳадис ривоят қилишда Ойша, Умму Салама ва Маймуна онамиз (розияллоҳу анҳунна)дан кейин тўртинчи ўринда туради. Бақий ибн Мухлад (раҳимаҳуллоҳ) Ҳафса (розияллоҳу анҳо)нинг 60 та ҳадис ривоят қилганини айтиб ўтган. У кишидан укаси Абдуллоҳ ибн Умар, Ҳориса ибн Ваҳб, Шутайр ибн Шакл, Муталлиб ибн Абу Вадоа, Абдуллоҳ ибн Сафвон Жуҳамий ва бошқалар ҳадис ривоят қилишган.\nУмар ибн Хаттоб (розияллоҳу анҳу) халифалик вақтида кечалари яширинча атрофни айланар одамлар ҳолидан хабар оларди. Бир куни нотаниш аёлнинг ўз ҳовлисида ҳижрон ҳақида шеър айтганини эшитиб қолди. Ҳазрат Умар аёлдан эрининг исми, қайси тарафга кетганини билиб олиб, изига қайтди. Тонг саҳарда бомдод намозини ўқиб бўлгач, қизи – мўминлар онаси Ҳафсанинг уйига йўл олди.\n– Одамни ўйлантирадиган бир масала чиқиб қолди. Уни ҳал қилишда ёрдам берсанг, мени хурсанд қиласан.\n– Нима экан у, отажон?\nҲазрат Умар тундаги воқеани айтиб берди, кейин сўради:\n– Турмушли аёл эридан узоқлашса, қанча чидаши мумкин?\nҲазрат Ҳафса жавоб бермай, бошини эгди. Лекин ҳазрат Умар бу ердан жавоб олиб чиқиши керак эди.\n– Аллоҳ ҳақ ва рост гапни айтишдан ҳаё қилмайди. Жавоб бер!\nҲафса онамиз бошини кўтармай, қўллари билан кўрсатди: “Тўрт ой”.\nКеракли жавобни олгач, ҳазрат Умар ўрнидан турди. Ўша куниёқ хабарчилардан қўмондонларга: “Ҳеч кимни тўрт ойдан ортиқ ушлаб турманглар, уйига рухсат бериб юборинглар”, деган мазмунда хат жўнатди. Бояги аёлнинг эри ҳам рухсат олиб, уйига қайтди (Суютий, «Тарихул халифа»).\nҲафса (розияллоҳу анҳо) ҳижратнинг қирқ биринчи, бошқа ривоятда қирқ бешинчи йили Муовия ибн Абу Суфён халифалиги даврида вафот этди. Мадина волийси Марвон ибн Ҳакам унинг жанозасини ўқиди. Бақиъ қабристонига дафн этилди. Укаси Абдуллоҳ билан Осим уни қабрга қўйди.\nИмом Воқидий (раҳимаҳуллоҳ) айтади: «Али ибн Муслим отасидан ривоят қилиб айтадики: “Мен Марвонни Ҳафсанинг тобутини кўтариб кетаётганлар орасида кўрдим. Абу Ҳурайра ҳам у зот (розияллоҳу анҳо)ни Муғийранинг ҳовлисидан қабригача кўтариб борди”.\n“Сияру аъломин нубало” ва “Нисо ҳавлар Росул” асарлари асосида\n“Хадичаи Кубро” ўрта махсус ислом билим юрти ўқитувчиси Сурайё ИБРОҲИМОВА тайёрлади.


Мирносир Мирюнусов: Соғлом она ва соғлом бола тарбияси - цена и характеристики, купить в Ташкенте (Артикул: 21DCVA7) - Tovar.uz\nМирносир Мирюнусов: Соғлом она ва соғлом бола тарбияси в Ташкенте\nАртикул: 21DCVA7 В наличии\nПодробное описание: Мирносир Мирюнусов: Соғлом она ва соғлом бола тарбияси\nУшбу китоб нафақат тўпланган билимлар асосида, балки катталарнинг ҳаёт тажрибаларидан келиб чиқиб ёзилган.\nҚўлланма содда ва тушунарли тилда ёзилган бўлиб, у кенг китобхонлар оммасига мўлжалланган.\nМазкур китобни бўлажак оталар ҳам ўқишса, қойдадан ҳоли бўлмайди. Болалик дунёсидан чиқиб кетган катталар унга қайтиб кира олмайдилар. Чунки турмуш ташвишлари бунга йўл қўймайди. Катталар фақатгина болалари билан мулоқот давридагина бу оламни кузатишлари ва унинг ажойиблигидан қувонишлари мумкин. Лекин шуниси қизиқки, биз катталар бу ажойиботни кўриш ва ундан баҳраманд бўлиш ўрниги ундан қочамиз ва бу ишни кимларгадир топширамиз.\n"Адабиёт учқунлари" , 2014 йил\nМодель: Соғлом она ва соғлом бола тарбияси


9 млн сўм пора билан қўлга тушган Конимех тумани Ободонлаштириш бошқармасининг собиқ бошлиғига нисбатан суд ҳукми ўқилди. Бу ҳақда Kun.uz'га жиноят ишлари бўйича Конимех туман суди раиси Мақсуд Райимов хабар берди.\nМаълум қилинишича, Конимех тумани Ободонлаштириш бошқармаси бошлиғи лавозимида ишлаган 40 ёшли Ж.К. бошқарма тасарруфидаги “Damas” машинасини бошқарманинг Зарафобод бўлими ихтиёрига ўтказиб бериш учун фуқаро Ф.М.дан 9 млн сўм талаб қилган. У ўз хизмат хонасида келишилган пулни олган. Шунингдек, Ж.К. ўзининг жиноий ҳаракатларини давом эттириб, туман ободонлаштириш бошқармасига ажратилган “Isuzu” машинасини бошқарманинг Зафаробод бўлими ихтиёрига ўтказиб бериш эвазига Ф.З.дан 15 млн сўм талаб қилган ҳамда келишилган пулларни фуқаро М.Д. орқали олган.\nАммо раҳбар “ваъдаси”ни бажармаган. “Damas” ва “Isuzu” машиналарини бошқарманинг Зафаробод бўлимига бириктириб бериш пайсалга солиб келинган. Бундан норози бўлган Ф.М. берган пулларини қайтаришни талаб қилган. Ж.К. пора тариқасида олган пулларнинг бир қисми сифатида 4 млн сўм маблағни фуқаро А.М. орқали қайтарган вақтда ҳуқуқни муҳофаза қилувчи орган ходимлари томонидан ўтказилган тезкор тадбирда қўлга олинган.\nБундан ташқари, Ж.К. жиноий шериклари Ф.М. ва М.Д. билан биргаликда ободонлаштириш бошқармаси балансида бўлган темир қувурларни ноқонуний тарзда сотиб юборган ва 20,7 млн сўмлик мол-мулкни ўзлаштириш ва растрата қилиш йўли билан талон-торож қилган.\nСуд ҳукмига кўра, Ж.К.га 3 йил муддатга мансабдорлик ва моддий жавобгарлик лавозимларида ишлаш ҳуқуқидан ҳамда 5 йил 1 ой муддатга озодликдан маҳрум этиш жазоси тайинланган.\nНавоийдаги мансабдор иши: шаҳар ҳокимлиги 1 млрд бюджет пулини талон-торож қилган мулозимни нега қўлламоқда?